Santi Vidal deixa l´escó de senador - Regió7 :: El Diari de la Catalunya Central\nVidal afirma que va fer les seves declaracions en "un to col·loquial, intentant ser didàctic sobre el procés" sobiranista\nefe 27.01.2017 | 12:09\nSanti Vidal deixa l´escó de senador\nEl senador d'ERC i exjutge Santiago Vidal ha presentat avui "voluntàriament" davant la direcció del partit la seva dimissió com a senador "per no ser cap obstacle per al procés" sobiranista, segons ha indicat la formació republicana en un comunicat.\nVidal havia desfermat una tempesta política en assegurar que el Govern té de forma "il·legal" les dades fiscals dels catalans i investiga jutges a Catalunya, unes afirmacions que tant l'executiu català com ERC es van apressar a desmentir.\n"He fet unes declaracions en un to col·loquial, intentant ser didàctic sobre el procés, però és evident que preses en la seva literalitat no s'ajusten a la realitat", ha afirmat avui.\nMalgrat admetre que "hauria d'haver contrastat millor les informacions abans", ha demanat que "no se sobredimensionin" les seves paraules.\n"Vull deixar clar que en cap moment he volgut posar en dubte que l'actual Govern actua amb absolut respecte a la legalitat vigent i que les decisions que es prenguin en cada moment gaudiran de la cobertura legal del Parlament de Catalunya i de la llei de transitorietat jurídica", ha recalcat.\nVidal ha assegurat que pensa "continuar treballant discretament perquè aquest país sigui just i lliure": "Sempre he defensat els drets i les llibertats dels ciutadans de Catalunya i l'últim que faré és donar excuses al govern de l'Estat per evitar que els catalans puguem votar, això és el més important i mai ho comprometria".\nDavant la polèmica generada arran de les seves afirmacions, Vidal ha anunciat que en les pròximes setmanes suspendrà la seva agenda pública.\nDe fet, l'Assemblea Nacional Catalana ha anunciat que Vidal no oferirà la conferència programada per a aquesta nit a Martorelles (Vallès Oriental).\nMentrestant, la Fiscalia General de l'Estat ha ordenat a la de Catalunya obrir diligències d'investigació per comprovar si són certes les asseveracions de Vidal, que han motivat els grups de l'oposició al Parlament a demanar la compareixença de membres del Govern perquè donin explicacions.\nSanti Vidal declara que les seves afirmacions de l'1-O no eren certes i van ser atrevides.\nEl jutge de Barcelona que investiga l'1-O anuncia als imputats que la causa està oberta també per rebel·lió.\nSantiago Vidal i Carles Viver-Pi i Sunyer, citats a declararar el 14 de febrer.


Qüestionari d’assistència a les colònies 5è | Escola Germans Corbella\nQüestionari d’assistència a les colònies 5è\nTal i com vam comentar a la reunió de famílies passada, aquest curs les colònies de 5è Delta de l’Ebre els dies 26, 27 i 28 de maig a realitzar activitats esportives i de visita de la zona. Anirem a l’alberg de Deltebre que compta amb els protocols adients per a garantir la seguretat de tots i totes.\nEl preu orientatiu serà d’uns 190€ per nen/a. Recordeu que si cal podeu fraccionar el pagament i personalitzar terminis parlant amb l’equip directiu.\nNo demanem bestretes per la constant incertesa d’aquest curs, però us agrairíem que respongueu el següent qüestionari de confirmació de plaça abans del proper divendres 23 d’abril per a poder ajustar la reserva de places i el pressupost de les colònies.\nUn cop tinguem confirmades les places, us facilitarem el document de dades de pagament i el dossier informatiu amb totes les dades necessàries i tot allò que caldrà que porteu per a dur-les a terme.\n5è, General, Portada, Sortides i colònies Colònies, Promoció 20-21, Sortides 0


Les Aulines - Viquipèdia, l'enciclopèdia lliure\nEntitat territorial administrativa la Vall de Bianya (la Garrotxa)\n42° 13′ 01″ N, 2° 24′ 39″ E / 42.217056°N,2.410899°E / 42.217056; 2.410899Coord.: 42° 13′ 01″ N, 2° 24′ 39″ E / 42.217056°N,2.410899°E / 42.217056; 2.410899\nLes Aulines és un mas al veïnat de Sant Pere Despuig (la Vall de Bianya, la Garrotxa) catalogat a l'Inventari del Patrimoni Arquitectònic de Catalunya.\nTé planta rectangular i teulat a dues aigües amb els vessants vers les façanes laterals. Va ser bastit amb pedra ben tallada per als cantoners. És de remarcar la façana de migdia amb dos grans arcs cegats a la planta baixa, una galeria de quatre arcades de mig punt al primer pis i quatre arcades més al pis superior, essent més àmplies les dues centrals que les restants laterals. La casa disposa d'una àmplia era de batre i d'una pallissa.\nLa família Soler va adquirir als Bianya, en lliure i franc alou, la propietat de Sant Pere del Puig. En morir Arnau de Soler, deixà la Casa del Puig a l'hereu Bertran, consignant la corresponent legítima al seu altre fill, Ramon, militar. Aquest va morir carregat de deutes, pel qual la seva vídua va vendre al seu cunyat tot quan posseïen a Sant Pere de Bianya pel preu de 4.900 sous barcelonesos. En Bertran va signar la venda a favor de fra Guillem, abat de Camprodon, el 25 de febrer de 1276, anant compresos els masos (Crosa, Llac, Carrera, Aulines, Bosc, Masoveria i Soler) com també els drets que pogués tenir sobre el mas Brugada amb tots llurs feus i alous, per 10.250 sous.\n↑ 1,0 1,1 «Mas de les Aulines». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 29 octubre 2016].\nObtingut de «https://ca.wikipedia.org/w/index.php?title=Les_Aulines&oldid=25513746»\nMasies de la Vall de Bianya\nLa pàgina va ser modificada per darrera vegada el 26 nov 2020 a les 09:07.


La presència del català a Internet gaudeix de bona salut gràcies, entre altres, a iniciatives com el domini .cat, els blocs o els mitjans de comunicació digitals\nLa presència del català a la Xarxa gaudeix de bona salut, tot i que encara hi ha aspectes a millorar\nAra fa dos anys, el 19 de desembre de 2005 per ser exactes, el domini .cat entrava a la Xarxa, és a dir, ja era visible des de qualsevol part del món. Havien estat anys d'una brega discreta però intensa per assolir el primer domini lingüístic del món que donava al català la porta d'entrada a la «primera divisió» d'Internet. El 13 de febrer de 2006 començaven a aparèixer a la Xarxa els primers .cat registrats per empreses i institucions, i el 23 d'abril del mateix any s'obria el registre a tothom. Era un pas important en la presència del català a Internet, una llengua que tot i la seva base demogràfica relativament baixa, es mostra dinàmica i emprenedora i és l'única sense un potent estat propi al darrere que apareix en el rànquing de les més usades a Internet. Exemples clars en són la proliferació de blocs (l'anomenada catosfera), els mitjans de comunicació digitals, com Vilaweb o La Malla, o les dades del Baròmetre de l'ús del català a Internet del WICCAC, que atorga una qualificació de «mitjà» a l'ús de la llengua pròpia als webs dels països catalans.\nEvolució del nombre de dominis .cat registrats\nGràfica: Fundació PuntCAT\nImatge de la presentació del primer aniversari del PuntCAT a la seu de l'IEC\nen línia del DIEC2


Espanya cañí -132: permís per a que els funcionaris vagin a missa en horari laboral - BARCELONA RADICAL\nEspanya cañí -132: permís per a que els funcionaris vagin a missa en horari laboral\nEl diari Público explica que la Conselleria d’Agricultura de la Junta de Castella-la Manxa, que presideix María Dolores de Cospedal, va enviar la setmana passada un correu electrònic al seus empleats. Hi posava que, com que divendres era sant Francesc d’Assís, tothom que volgués anar a la missa que se celebraria divendres a Toledo, al monestir de San Juan de los Reyes, els deslliurarien d’una hora i mitja de feina.\nQue en un Estat suposadament aconfessional, els funcionaris puguin escapar-se de la feina una hora i mitja per anar a un ritu catòlic és encantador. Evidentment, que a cap adventista, jueu, musulmà o pastafarià no li passi pel cap demanar hora i mitja de festa per un motiu semblant, perquè li diran que no. Això ha fet que el PSOE n’hagi intentat treure partit: diu que aquesta hora i mitja per anar a una missa catòlica és una vergonya en aquests moments que la Junta ni tan sols substitueix els metges quan hi ha vacances. El sindicat STAS explica a Público que rebutgen “aquesta anticonstitucional utilització dels serveis públics per potenciar actes religiosos de qualsevol confessió”.\nEl PSOE es queixa ara d’aquesta falsa aconstitucionalitat de l’Estat, però quan manaven no van fer ni un pas per acabar amb els tractes de privilegi que a Espanya manté l’Església catòlica. Dies enrere, a La Opinión de Màlaga, Francisco Delgado –que va ser diputat i senador del PSOE (ja no hi milita) i ara és president d’Europa Laica–, exculpa el seu antic partit i diu que mai no van tenir prou majoria per tombar els acords amb la Santa Seu del 1979. Suposo que haver-se deslliurat de la militància li permet dir ara coses que potser abans no deia. Una: que és un escàndol que a Espanya l’Església catòlica no pagui l’IBI. Dues: que l’excusa de Cáritas, que l’Església catòlica esgrimeix sempre, és esbiaixada perquè, encara que la controli, hi ha molta altra gent que en forma part: “l’Església finança Càritas en un 10%; el 90% de Càritas ve de particulars i de l’Estat”. Tres: que, a més de no pagar els IBI, no paga altres coses que li tocaria pagar: l’impost de successió, el de patrimoni, el d’obres... Diu Delgado: “Cada vegada descobrim més congregacions de monges que tenen pisos que lloguen i que no en paguen l’IBI”.\nCom a cirereta d’aquest pastís tenim una notícia de divendres passat, apareguda al diari Levante. A Iàtova, un municipi de la comarca de la Foia de Bunyol, a 46 quilòmetres de València, han nomenat Alcaldessa Honorària la Verge dels Desemparats, a.k.a. la Geperudeta. Un nou exemple de com les autoritats es passen pel folre la suposada a confessionalitat d’aquest Estat. Diuen que el papa Francesc sorprèn el món amb una actitud d’obertura i senzillesa que no s’havia vist mai però, mentrestant, al Regne d’Espanya l’Església catòlica continua amb la directa posada i el nacionalcatolicisme com a bandera.\n10-X-13, Quim Monzó, lavanguardia


Inventari de las poblacions del vermètid mediterrani Dendropoma lebeche a les costes de Balears - OBSAM\nNotíciesInici » Notícies » Inventari de las poblacions del vermètid mediterrani Dendropoma lebeche a les costes de Balears\nResum del 9è Seminari «Diàlegs davall s’aigua»\nimpartit per la Dra. Maite Vázquez Luis\n21 d’octubre de 2016 (Institut Menorquí d’Estudis, Maó)\nMés informació sobre el cicle amb els resums dels seminaris anteriors\nEl 9è Diàleg organitzat conjuntament per l’Estació Jaume Ferrer i l’Institut Menorquí d’Estudis ha tractat sobre el mol·lusc vulnerable Dendropoma lebeche a les Illes Balears. Aquest seminari s’ha organitzat aprofitant la visita de la Dra. Maite Vázquez Luis per realitzar una campanya de prospecció a Menorca.\nIndividu adult i reclutes de Dendropoma lebeche (Esquerra) i individus en colònia cimentada per l’alga Neogoniolithon brassica florida (dreta). Fotos: Maite Vázquez Luis\nMaite Vázquez va iniciar la xerrada presentant l’espècie Dendropoma lebeche. Es tracta d’un gasteròpode marí sèssil pertanyent a la família Vermetidae que habita la franja litoral des dels 0 fins als 3 metres de profunditat. És una espècie gregària que forma crostes i densos conglomerats, on els intersticis poden ser omplerts per diverses algues coral·lines incrustants, que cimenten tota l’estructura donant lloc a bioconcrecions compactes. Aquestes estructures orgàniques poden formar un cinturó de rivets o crestes de fins a diversos centímetres de gruix, que se situen al voltant de les roques o al llarg de plataformes d’abrasió en les àrees més càlides de la Mediterrània. Aquestes bioconcreciones han estat sovint denominades en la literatura com “trottoir de vermètids”. A Balears forma part de la popularment anomenada “tenassa”.\nD. lebeche en una de les tres úniques espècies d’invertebrats marins de les Balears que han estat catalogades a través del decret 139/2011, pel qual es desenvolupa el Llistat d’espècies silvestres en règim de protecció especial i el Catàleg Espanyol d’Espècies amenaçades, igualment incloses en el Decret 75/2005 pel qual es crea el catàleg per a les Illes Balears. Les altres dues són el “corn” (Charonia lampas) i la “nacra” Pinna nobilis, totes elles pertanyen al grup taxonòmic dels mol·luscs i estan en la categoria de “vulnerables”. A més, els esculls que genera D. lebeche també estan protegits per la Directiva Hàbitats (1170: Reefs).\nEsculls de Dendropoma lebeche a Biniancolla (Menorca). Foto: Maite Vázquez Luis\nLa importància d’aquest mol·lusc com a espècie indicadora s’atribueix a diverses característiques. D’una banda, la superfície superior d’aquests conglomerats coincideix amb el nivell mitjà de la mar, de manera que constitueixen excel·lents indicadors paleoclimàtics de les variacions del nivell del mar, així com de la temperatura i les condicions oceanogràfiques, sent un excel·lent marcador de canvi climàtic. A més, els microesculls que forma aquesta espècie contribueixen a mitigar l’erosió de la roca subjacent. D’altra banda, les bioconstruccions de D. lebeche tendeixen a augmentar la complexitat de l’estreta franja mediolitoral de la Mediterrània (en aquelles àrees càlides on són presents), el que contribueix a augmentar d’una manera molt notable la seva diversitat biològica, i crear nous microhàbitats amb alta riquesa d’espècies. Per tot això es considera una “espècie sentinella” de l’estat de conservació de l’ecosistema litoral i de la qualitat de les aigües marines.\nAquesta espècie-clau és molt sensible a diverses amenaces, com la contaminació (principalment de les aigües superficials per hidrocarburs i aigües residuals), a l’alteració de l’hàbitat (obres litorals, regeneració de platges) i a la freqüentació humana al litoral (incloent el trepig), totes elles presents a l’arxipèlag balear. Per tot això, i donada la importància ecològica i biològica d’aquesta espècie, i la manca d’informació sobre la seua distribució i estat de conservació; el Servei de Protecció d’Espècies (Conselleria de Medi Ambient, Agricultura i Pesca) ha encarregat un estudi de D. lebeche a les Balears per redactar un Pla de Gestió. Per tant, l’objectiu principal del projecte és dur a terme un inventari de les poblacions a les Balears per tal de conèixer la distribució i estat de conservació de l’espècie. També es molt important donar a conèixer l’espècie a través de campanyes d’informació i sensibilització de la població perquè es pugui valorar la seva presència i les seves extraordinàries construccions colonials (esculls); i generar una xarxa d’observadors. Si vegeu l’espècie podeu enviar un correu electrònic amb el lloc on s’ha trobat i una foto a: dendropoma.balear@gmail.com, totes les aportacions seran molt importants per conèixer millor aquesta espècie a les Balears!\nA Menorca, ja s’han fet una sèrie de censos. Pel moment s’han mostrejat un total de 9 estacions on s’han trobat poblacions en 6 llocs amb un estat de conservació entre mig i alt. En 5 de les estacions on estava present s’han detectat esculls amb divers grau de desenvolupament. Les colònies més destacables de les zones prospectades es troben a Punta Prima, Biniancolla i La Mola.\nFinalment, s’obre el torn de preguntes amb diverses intervencions per part del públic.\nEn total han assistit 8 persones a aquest “Diàleg”, entre elles, personal de l’OBSAM i membres de l’IME, tècnics de la D.G. Espais Naturals, del Consell Insular, de la Confraria de Pescadors de Maó i de l’Estació d’Investigació Jaume Ferrer.\nSeminaris científics organitzats per l’Estació Jaume Ferrer (IEO) i l’Institut Menorquí d’Estudis (IME)


Isabel Moros és una terapeuta formada en l’Anàlisi psicocorporal interactiu i la Teràpia d’integració psicocorporal i es dedica a la teràpia des del 2001. Realitza teràpies presencials o en línia individuals, en parella o familiar, així com tallers en grup, tallers de sexualitat i tallers DAP (Desenvolupament assistit de la percepció).\nWEB ONE PAGE per Isabel Moros\nHem creat la one page en dos idiomes (català i castellà) de la terapeuta Isabel Moros. Amb un disseny cuidat i delicat destaquem el tracte personal que ofereix i la seva dedicació al benestar de les persones. Mostrem proximitat i senzillesa alhora que incloem tota la informació rellevant de les seves teràpies i tallers amb botons desplegables, així com dades de contacte i ubicació de la consulta.\nT’expliquem tot el que fem al nostre apartat de web!


Portes Obertes a la llar d'infants La Draga, el 26 d'abril | Ràdio Cubelles\nPortes obertes a la llar d'infants La Draga, el 26 d'abril\nL'equip directiu del centre, situat al carrer Dàrius Huguet, 1 acostarà a les famílies el projecte educatiu de centre i mostrarà les seves instal·lacions\nLa llar d’infants municipal La Draga té a punt la seva Jornada de Portes obertes. Tindrà lloc, el 26 d’abril a les 17.15h. Al carrer Dàrius Huguet, 1. L'objectiu de la Jornada de Portes Obertes és el d’acostar el projecte educatiu i les seves instal·lacions a les famílies. El període de presentació de sol·licituds per a la preinscripció del curs 2018-2019, serà del 2 a l’11 de maig.\nLa llar d’infants La Draga és un centre educatiu de titularitat municipal que imparteix el primer cicle d’educació infantil, de 4 mesos fins als 3 anys d’edat. El seu projecte educatiu té com a objectiu establir una bona relació afectiva i estimuladora amb els infants, creant un ambient acollidor i tranquil·litzador per tal d’aconseguir un bon desenvolupament integral de l’infant. Ester Pérez, regidora d'Educació de l'Ajuntament ha parlat de les novetats del projecte educatiu.\n“Serveis per a la infància créixer junts” es va fer càrrec a finals de l’any passat de la gestió educativa de la llar d'infants La Draga. Aquesta va ser l’empresa guanyadora del concurs públic per a la concessió del servei de llar d’infants. Amb l’adjudicació del servei, l'Ajuntament busca una millor resposta a les necessitats cada vegada més canviants i flexibles de les famílies. La regidora d’Educació, Ester Pérez.\nCal recordar que el projecte municipal de llar d’infants es va fusionar aquest curs en un de sol, a la llar d'infants La Draga, després del tancament de l’Estel. L'escola bressol La Draga, disposa de 6 aules d'edats diferents i de 135 places, amb aules des de P0 a P2. Compta amb un equip professional titulat i especialitzat en educació infantil. La regidora d’Ensenyament ha explicat quina és la previsió pel que fa a l’oferta de places per al curs que ve.\nPel que fa als estudis de segon cicle d'educació infantil, educació primària, centres integrats i educació secundària obligatòria la preinscripció s’haurà de fer del 13 al 24 d’abril, i per a batxillerat i cicles de grau mitjà del 14 al 24 de maig.


Les candidatures d'Ordino proposen la promoció dels quarts i la m\nEn Comú per Ordino vol continuar promocionant els quarts de la parròquia com ha fet fins ara, a través del patrimoni cultural. Destaquen que amb iniciatives similars han aconseguit augmentar significativament les visites a zones d'interès històric situades a la Cortinada, diu el candidat Jordi Serracanta. La iniciativa forma part d'un projecte més ambiciós que comportarà millores a tots els quarts, posant en relleu el patrimoni històric menys conegut d'Ordino.\nTerceravia+Independents considera que serveis com el transport urbà i la treta de neu i escombraries són deficients en zones com Llorts, la Cortinada i la carretera del coll d'Ordino. Així ho han constatat durant el porta a porta i lamenten que des del comú no s'hi posi remei. És una realitat que segons el cap de llista de la formació, Jordi Balsa, es compromet a posar remei si finalment resulten elegits.\nTambé des de X'Ordino han criticat serveis com ara la treta de neu, que segons afirmen aquests dos darrers dies d'intenses nevades han ajudat a destapar les deficiències. El cap de llista, Enric Dolsa, recorda que ja existia un protocol per aquests casos que el comú actual no aplica. Dolsa creu que els darrers pronòstics de Josep Àngel Mortés sobre el resultat de les eleccions, en els quals situava la llista que lidera com a favorita, evidencien neguit pel que pugui passar diumenge.\nI de la situació que genera la neu a la carretera del coll d'Ordino també han parlat des de Movem Ordino. La manca de servei pel que fa a la treta de neu dificulta l'accés de veïns de la zona que es desplacen a peu. Així ho ha constatat i ho ha denunciat avui el candidat d'aquesta formació Joan Miquel Armengol. Consideren que caldria parlar amb els propietaris dels terrenys que voregen la carretera per trobar-hi una solució. Armengol ha denunciat que les inversions de millora en els accessos no han arribat a aquesta zona.


ARGUMENTARI PLENARI 27 DE MARÇ DE 2009.\n(ANTONI)Res a dir.\nDació de compte.\nModificació de crèdit 3/2009.\nAmb aquesta modificació de crèdit de 22.082 € vostès el que fan és passar a una partida necessària per contractar un treballador social llevant els doblers de la partida que havien previst per contractar un càrrec de confiança.\nDes del Bloc per Inca sempre ens hem mostrat contraris a les modificacions de crèdit que al llarg del temps ens han presentat any rere any pel que demostren manca de rigor per part de l’equip de govern a l’hora d’elaborar els pressuposts.\nVa ser al plenari del mes passat, que vostès ens presentaven la segona modificació de crèdit d’enguany per un valor de 2 milions d’€ i que faran elevar el deute per a 2009 per un total de gairebé 3 mil milions de pessetes, no oblidem que en duim una per mes, quan tan sols havien passat 20 dies de l’aprovació definitiva dels pressuposts de 2009. Però d’aquesta modificació en tindrem ocasió de parlar-ne al proper punt. Ara anem a parlar de la “magnífica” previsió que feren fa tan sols 3 mesos del pressupost d’enguany. Comentava el Sr. Ferrari que els del 2009 eren, entre d’altres adjectius, uns pressuposts socials. Res més lluny. I ara ho veim. Han passat tan sols 3 mesos i ja es veuen obligats a canviar la partida de Benestar Social, tan mal previsors que ara no poden treure la plaça a concurs i han d’externalitzar el servei del contracte, per què no varen ser previsors, per què el seu pressupost no era social ni ho serà després de l’aprovació d’avui.\nHan passat 2 mesos de l’aprovació definitiva i ja han de tornar modificar els comptes, aquest cop per la partida de personal. Ara fan desaparèixer la figura d’un càrrec de confiança, un càrrec de confiança que provisionalment ocupà durant uns mesos una persona que ara forma part de l’equip de govern abans de ser nomenada regidora, i ara se n’adonen que les necessitats reals són unes altres, que els serveis socials estan molt necessitats, que la cua de gent que espera els seus serveis s’està allargant massa, que els temps d’espera són immensos, que en lloc de contractar personal de confiança val més contractar un treballador social. Els aplaudim el fet. Diuen que rectificar és de savis. El que passa és que des de l’oposició ja els ho havíem advertit, ja els ho havíem retret que els pressuposts de 2009 estaven molt mancats, que no eren uns pressuposts tan socials com ens volien fer creure. Ara, no han passat dos mesos, el temps i els fets ens tornen donar la raó.\nAprovació préstecs en el pressupost 2009 i a la modificació de crèdit 2/2009.\n(ANTONI) Què podem afegir al que ja varem dir durant el passat plenari, quan vos`tes aprovaren aquest nou endeutament de gairebé 2 milions d’€? Cal repetir els nostres arguments? Sincerament creim que pel cas que ens fan val més no tornar-hi. Només recordar que aquests doblers els han de menester vostès per poder pagar extres i acabar obres com ara les del del Mercat cobert, que allò que no ens havia de costar res ja ha costat tant. Un projecte que tenia com a preu inicial de 6.293.939 € i el qual va patir una primera modificació de 807.905 € i una segona, segons acordat al Plenari de febrer passat en que l’equip de govern aprovà un préstec de 1.400.000 per a pagar despeses extres del Mercat Cobert. 770 mil € són per què l’empresa DRAGADOS abandoni l’obra. També haurem de pagar 550 mil € a l’empresa MELCHOR MASCARÓ que ha d’acabar les obres. Per pagar extres d’obres com ara el museu del calçat o l’escoleta Toninaina, i no deim que aquestes obres no siguin necessàries, deim que aquests doblers els utilitzen per pagar extres fruits d’una mala planificació inicial. Aquesta és la crítica. La seva mala planificació, una pèssima planificació que ha duit aquest ajuntament a haver de tornar endeutar-se en 2 milions més i que faran que el deute municipal arribi a la friolera de gairebé 3 mil milions de les antigues pessetes. I a això no es pot culpar només al mal finançament municipal. Aquí hi ha un malbaratament del doblers públics. Gairebé 18 milions d’€ són massa euros per què vostès aprovin un altre endeutament i tot quedi com si no haguera passat res.De les condicions dels bancs per a deixar els doblers a l’ajuntament, aquest segon capítol d’avui d’una sèrie de terror que n’hem de dir? Que durant la passada legislatura, quan podien tornar el deute, en unes millors condicions que les actuals, s’estimaren més congelar tornar la mota per així tenir més doblers per a gastar i ara ens cauen a damunt les conseqüències. Han endeutat i endeuten l’ajuntament de tal manera que faran falta algunes legislatures per a pagar la seva disbauxa econòmica.Evidentment el nostre vot en serà contrari.Moltes gràcies.\nAprovar definitivament les bases reguladores de la convocatòria de subvencions pel foment del comerç.\nUn cop finalitzat el període de presentació d’al·legacions per part dels particulars, de veure com han acceptat l’al·legació presentada pel BLOC a Comissió d’Hisenda en la qual demanàvem que les dues zones diferenciades per vostès previstes es convertís en una sola zona ja que nosaltres trobaven que no s’havia de discriminar a cap comerç i que el repartiment dels doblers fos equitatiu i per a tots els mateix, cosa que s’aconsegueix havent-hi una sola zona, estem d’acord amb el que diu el Sr. Virgili respecte a la temporalització, que no és el mateix un comerç que du mig any amb les portes obertes que no els quatre anys que fa de duren les obres. Ens preocupa que sigui cert que falta negociació amb els afectats, com afirma el PSOE. Des del BLOC els demanem qu procurin esser justos, la gent es troba massa sensibilitzada per què vostès no ho siguin. Des del BLOC esperarem veure la materialització de les subvencions per a donar el nostre parer definitiu. Avui el nostre vot és d’abstenció.\nDictamen de la Comissió Informativa d’hisenda per aprovar la modificació de l’ordenança reguladora del preu públic de l’escola infantil.\nDictamen de la Comissió informativa de cultura per iniciar l’expedient de declaració de filla adoptiva la Sra. Severa Madariaga.\nDurant la celebració del consell Municipal de Cultura i la comissió municipal de cultura ja explicaren el nostre vot, el qual no pot ser altre cosa que favorable envers iniciar l’expedient de declaració com a filla adoptiva d’Inca de la Sra. Severa de Madariaga. Estem totalment d’acord i hem de reconèixer que ha estat gràcies a l’excel·lent feina d’investigació pasada i present entorn a la figura de la Sra. Severa realitzada pel cronista oficial d’Inca D. Gabriel Pieras que va ser qui la ens va donar a conèixer. Per part del BLOC PER INCA res a objectar i molts contents que a la fi una dona hagi estat anomenada per a tal fi. És de justícia i com a tal fet ho reconeixem.\nDictamen de la Comissió informativa de cultura per a iniciar la modificació del reglament de protocol, honors, distincions i premis.\nDes del BLOC sentim en certa manera que a tant poc temps d’haver estat aprovat per unanimitat el reglament d’honors i distincions de la nostra ciutat ara ens haguem trobat amb un cas que no havíem estat capaços de preveure. Ja hem dit abans que rectificar és de savis i esperem que amb la modificació que es proposa avui haguem pogut ara si cobrir tots els casos possibles i que aquest reglament serveixi per a tenir en compte, i per un termini llarg, les necessitats, en l’aspecte d’honors i distincions, de la nostra ciutat.\nDictamen de la Comissió Informativa de Cultura referent a la convocatòria de premis Dijous Bo 2009.\nAquesta proposta recull les aportacions que durant les diferents reunions preparatòries i informatives hem anat aportant. Pensem que aquesta és la bona manera de governar. Ésser capaços d’arribar al consens abans de la discussió definitiva. No sempre és possible i quan ho és ens hem d’alegrar. Enhorabona a tots.\nDictamen de la Comissió informativa d’urbanisme per aprovar l’adjudicació de les obres del mercat cobert.\nDictamen de la comissió informativa d’urbanisme per aprovar els convenis adients per l’ampliació del col·legi Ponent.\nDictamen comissió informativa d’urbanisme per aprovar inicialment el reglament del Consell municipal d’urbanisme i Medi Ambient.\nJa explicarem la nostra postura al respecte quan presentarem la moció i ens hi manifestem a favor i ens alegrem que una iniciativa que duguérem fa poc a plenari com a una iniciativa del BLOC ara es converteixi en un projecte per a l’ajuntament. Avui posem les bases per al diàleg a l’àrea d’urbanisme i medi ambient. Pens que tots ens hem de felicitar.\nDictamen de la comissió informativa d’urbanisme per iniciar la modificació de l’ordenança municipal d’animals de companyia.\n14.- Moció Bloc per Inca per un finançament autonòmic digne.\nLlegir la Moció.\nAssumpte: Per un finançament autonòmic digne\nAntoni Rodríguez i Mir en nom del grup municipal del Bloc per Inca (PSM-Alternativa) presenta a la consideració del Ple, la següent\nLes Illes Balears tenen un dèficit de finançament inacceptable, des dels inicis de l’autogovern, que repercuteix molt negativament en la qualitat dels serveis públics: sanitat, educació, transport públic, serveis socials... i amb la competitivitat de la nostra activitat econòmica. Som els qui més doblers aportam a l’Estat, i els qui tenim els serveis públics més deficients.\nEn aquests moments s’està negociant el nou model de finançament, que ha de substituir l’aprovat pel Govern Aznar l’any 2001 i que ha mantingut talment el President Rodríguez Zapatero: és l’ocasió de capgirar aquesta situació intolerable.\nPrimer.- Exigir al Govern de l’Estat que el nou finançament situï les Illes Balears, com a mínim, en la mitjana de la despesa per càpita i permeti dur a terme dignament els serveis públics autonòmics.\nSegon.- Instar el Govern de les Illes Balears i als diputats i senadors illencs a les Corts Generals que no admetin un sistema que no faci justícia a les Illes Balears.\nGrup municipal del Bloc per IncaInca, 20 de març de 2007.\nRecentment s'ha reunit la Plataforma Cívica per a la Millora del finançament, una plataforma formada per una quarentena d'entitats onhi trobem sindicats, associacions turístiques, col·legis professionals i patronals. Ha reclamat una reforma del sistema de finançament autonòmic.\nAquesta Plataforma reclama una frquilla que oscila entre els 300 i 600 milions d'€ anuals adicionals. Segons ells, el Govern Balear no en pot acceptar menys de 300 milions.\nRecordar que : Balears és la comunitat pitjor finançada, aporta un 32 € més de la mitjana i reb un 21 € menys que la resta d'autonomies. Les Illes s'han de situar en la mitjana del finançament estatal. El finançament europe no és millor: Balear reb 15 € per habitant mentre les Canàries en reben 71.\nés per tot això senyors que els deman el seu vot a favor.\nMoció PSOE per a la creació de la figura del DEFENSOR DEL CIUTADÀ.\n“Des del BLOC PER INCA propugnem la modernització, ordenació i rendibilització dels recursos de l’administració municipal dotant correctament el personal i els serveis municipals de les necessitats no cobertes fins avui, possibilitant l’accés als ensenyaments més necessaris per a la formació contínua i donant entrada de manera prioritària a les noves tecnologies, posant-les al servei de l’administració municipal i dels ciutadans i ciutadanes d’Inca. De cara a l’administrat, des del govern municipal ens comprometem a crear el Defensor del Ciutadà, una figura inspirada en el "Síndic de Greuges" la feina del qual consistirà a defensar els drets que tenen els ciutadans dins l’àmbit local i intervenir quan es consideri que l’administració municipal n’ha vulnerat algun.”\nAquesta és la nostra proposta del programa electoral de les eleccions municipals de 2007. Amb aquest enunciat evidentment no podem fer altre cosa que donar suport a la seva proposta.\nEl que els demanem, però, és que la reglamentació sobre la figura del DEFENSOR DEL CIUTADÀ, que ocupa bona part de la moció, s’abstregui de la mateixa o sigui sols una declaració d’intencions,i sigui un reglament a part i que es discuteixi abans entre tots els grups municipals en una comissió, l’adequada, i acabem de perfilar-ho entre tots, a més de treure-ho a informació pública per que la ciutadania pugui aportar-ne el seu parer, i s’aprovi definitivament en aquesta sala. Així és, al nostre entendre, com s’han de fer les coses. És així com, no ens cab cap dubte, que vostès voldran fer les coses.\nMoció PSOE per celebrar el 30 aniversari de les eleccions municipals del 3 d’abril de 1979.\nMoció PP Cas Cavallistes.\nLliuram al secretari dues preguntes pendents de resposta de l’anterior plenari i que amb data dia 13 de març donarem d’entrada pel registre amb els números 5084 i 5092.


El butà costarà un 5 per cent més aquest dilluns - Regió7 :: El Diari de la Catalunya Central\nEl preu mitjà de la bombona de butà experimentarà una pujada del 5% aquest dimarts amb la qual haurà quedat pràcticament absorbit el dèficit que implicava aquesta activitat en els últims bimestres, van indicar a Europa Press en fonts del sector.\nDesprés d'aquesta revisió, el preu màxim de la bombona una vegada inclosos els impostos se situarà en 14,88 euros i acumularà una pujada del 32% des de juliol de l'any passat, quan va tocar el mínim d'11,25 euros i va tancar una seqüència de diverses revisions consecutives a la baixa.\nEn aquesta ocasió, s'ha produït un descens en el preu de la matèria primera que, no obstant això, no ha pogut redundar en un abaratiment de la bombona, sobre la qual pesava un dèficit procedent de bimestres anteriors, en els quals precisament no s'havien repercutit les pujades de la matèria primera amb la intensitat necessària.\nLa pujada del proper dimarts és la màxima permesa per l'actual sistema de revisió de preus. Amb ella, el butà acumula sis revisions bimestrales a l'alça pel que fa al nivell fixat pel Govern.\nEl preu regulat afecta a les bombones de butà que més comunament utilitzen les llars, envasos amb càrrega igual o superior a 8 quilograms i inferior a 20 quilos, la tara dels quals sigui superior a 9 quilos.


El plàstic és una solució perfecta per a moltes necessitats. Tanmateix, també s’ha convertit en un greu problema per al planeta. I això és perquè, avui dia, la major part dels seus residus no es reciclen. Per això Nantek, una de les empreses guanyadores dels Premis EmprendedorXXI, va decidir posar fil a l’agulla i desenvolupar un procés de reciclatge que fos rendible i atractiu per a la indústria. Tant és així que són capaços de transformar els plàstics en productes com el combustible. Carlos Uraga, CEO i fundador de la start-up, ens explica com ho aconsegueixen.\nUn dels objectius principals de les polítiques públiques de sostenibilitat mediambiental és evitar, costi el que costi, els residus plàstics. Quins problemes principals representa aquest material per a la sostenibilitat del planeta?\nActualment, la situació del plàstic és més dramàtica del que es coneix. Per fer-nos-en una idea: els abocadors reben actualment en uns 10 o 12 anys la quantitat de plàstic que haurien de rebre en 30 anys tal com estan dissenyats. Cal fer alguna cosa amb tota aquesta quantitat de plàstic que es genera en tots els punts del planeta.\nI com ha afectat la crisi de la COVID-19 en aquest sentit?\nAquesta pandèmia ha provocat que es generi encara més plàstic. Els ciutadans han consumit més productes de supermercat i, a més, ara hi ha més mentalitat de protecció dels aliments. També s’ha generat una gran quantitat de màscares que contenen polipropilè. Per a nosaltres, aquesta crisi ha resultat ser un al·licient per augmentar l’eficàcia del nostre procés i ser capaços de reciclar tot aquest plàstic.\nCom va sorgir la idea de posar en marxa Nantek?\nNantek sorgeix d’una recerca sobre determinats nanoelements i agents reactius que ens va permetre veure que existia cert potencial en la reacció que transforma el plàstic en productes petroquímics, denominada piròlisi. Basant-nos en la recerca i el desenvolupament d’aquests nanoelements i reactius, vam observar que érem capaços d’augmentar el rendiment del procés i que, per tant, podíem fer-lo rendible per a la indústria.\nEn quin sentit creieu que destaca la vostra proposta per a la indústria?\nEl procés de piròlisi ja existia per transformar el residu plàstic en certs productes. Tanmateix, mai no ha tingut el rendiment suficient ni ha estat prou rendible per adaptar-lo a solucions industrials. El nostre procés el que fa és incrementar aquest rendiment, ens permet treballar a temperatures més baixes. D’aquesta manera, augmenta la seva eficiència pel que fa a costos, per la qual cosa és aplicable a la indústria real en el moment en què ens trobem.\nFins a quin punt la vostra solució pot ajudar les empreses? És realment un procés rendible i aplicable al dia a dia de la indústria?\nAl final, per fer un procés de reciclatge que tingui un impacte real i que no sigui simplement una iniciativa altruista, el que has d’aconseguir és que sigui rendible. I nosaltres hem assolit precisament aquest punt, el de la rendibilitat, per trencar aquesta barrera que provocava que el reciclatge no fos atractiu per a la indústria o per als inversors. Així és com hem aconseguit que aquest procés tingui escalabilitat i recorregut a llarg termini.\nI quin tipus de recursos sou capaços d’obtenir a partir del plàstic?\nGràcies al nostre procés, els productes que obtenim a partir del plàstic tenen un important valor afegit per a la indústria. Així, la proveïm de productes petroquímics i combustibles que no tenen origen fòssil, sinó que procedeixen d’altres de segona vida, que són els que aquesta indústria ha d’utilitzar per generar la sostenibilitat que es necessita.\nPel que fa a la implantació real del vostre procés en la indústria, quin grau de dificultat presenta?\nUna de les màximes que sempre hem tingut presents a l’hora de dissenyar l’equipament que utilitzem és que la seva aplicació havia de ser senzilla per a la indústria.\nÉs a dir, sabíem que no podíem desenvolupar una solució excessivament complexa, per això hem dissenyat unitats modulars que s’instal·len en aquells llocs on hi ha corrents de plàstic i que es dimensionen sobre la base de les quantitats de material que cal transformar. Havia de ser senzill d’aplicar per a la indústria i això és el que hem aconseguit.\nUna de les metes de la Unió Europea és la implantació d’una economia circular i més sostenible. Com pot ajudar la vostra solució en aquesta tasca?\nUn dels aspectes clau precisament consisteix a aconseguir una economia circular real, que es basa en el fet que el cicle de vida d’un producte es completi mitjançant la seva reutilització, reciclatge o revaloració. A Nantek el que fem és aplicar aquest concepte d’economia circular i tancar completament el cicle del plàstic.\nMenys del 20% d’aquest material es troba actualment en economia circular completa i aquest és precisament el problema que estem intentant pal·liar, evitant que es derivi a la incineració o a l’abocador. No es tracta de reciclar només una part del plàstic, com passa ara, sinó de tancar completament el procés.\nLa idea de Nantek consisteix a instal·lar plantes arreu del món, de manera que desenvolupem una tecnologia que realment elimini el residu plàstic, perquè aquest material deixi de ser l’enemic. Ans al contrari: es tracta que es converteixi en una eina útil que sapiguem gestionar i revalorar sense que acabi als oceans o als entorns naturals.\nCreus que arribarà un dia en què viurem sense plàstics?\nAquesta és una pregunta que està molt estesa. Personalment, no crec que arribem a viure sense plàstic. Fa 50 anys que es va començar a produir i es creia que seria la solució per a tot. Amb el pas del temps, s’ha demostrat que no és així, però sí que és cert que, per a moltes indústries i molts productes que utilitzem, aquest material és la millor solució.\nEl plàstic en si no és el problema. El problema és com es tracta aquest plàstic després. És un gran producte amb unes propietats perfectes per a moltíssimes aplicacions i, a més, de baix cost. El que hem d’aconseguir és gestionar correctament el seu residu.\nI com pot aconseguir la societat impulsar aquesta gestió correcta? Quin és el paper d’Administració, empreses i ciutadans?\nHi ha un component important en la gestió del residu plàstic i és que l’Administració promogui que les empreses públiques i privades s’involucrin per fer aquest procés. Actualment hi ha una conscienciació per part de les companyies privades gràcies a l’acció de les institucions públiques, i aquesta és precisament la dinàmica que s’ha de seguir.\nAl final, és l’empresa privada la que ha de saber gestionar el seu propi residu. Les públiques ja ho fan, però han de millorar el procés i traslladar-lo al sector privat.\nPel que fa a les persones, la conscienciació individual sobre com tractar el plàstic és fonamental. I això és una cosa que només poden fer les institucions públiques amb eines adequades que promoguin precisament aquesta conscienciació. Individualment, hem de conscienciar-nos de la necessitat de separar els plàstics i enviar-los a reciclar al lloc que correspon.\nEls Premis EmprendedorXXI de CaixaBank són un reconeixement que enforteix projectes de nova generació. Per a la societat, que una entitat com CaixaBank doni suport a la tasca que estem fent és sinònim que el nostre projecte realment té futur.\nEn el moment en què el jurat va decidir els premis no esperàvem ser guanyadors. Potser sí finalistes, però no guanyadors. Per tant, ser distingits entre les més de 1.000 empreses que competien va ser una sorpresa ben agradable.\n#PremisEmprenedorXXI / economía circular / emprenedors / indústria / innovació / medi ambient / plàstic / Premis EmprendedorXXI / reciclatge / sostenibilitat / start up / tecnologia


Portades que defugen el robatori del Reial Madrid\nBarcelona, Catalunya. Dilluns, 22 de juny de 2020. 08:45\nActualitzat: Dilluns, 22 de juny de 2020. 11:18\nUna targeta vermella a Casemiro sense penalització, un penal inexistent de la Reial Societat a Vinícius, un gol legal de Januzaj anul·lat i un gol del Reial Madrid concedit tot i les mans de Karim Benzema. Quatre accions que des dels diaris de Madrid assenyalen com a "polèmica" quan tothom sap, madridistes i no madridistes, que va ser un robatori sense cap mena de discussió.\nDesprés podem parlar si el Madrid o la Reial van merèixer guanyar el partit, que és un debat a banda, i si els blancs són els justos líders de la Lliga Santander, que segurament sí. Però a banda dels mèrits futbolístics, també han tingut diverses empentes del col·lectiu arbitral, sobretot del VAR, que han beneficiat el conjunt de Zinedine Zidane.\n"Líder" ben gran diu el Marca per començar el repàs de les portades esportives. I en petit hi ha la polèmica, sobre la qual no ho expliquen tot. I després l'As, una mica més realista, afegeix que hi ha un "nou embolic".\nLa premsa de Barcelona, com també era d'esperar, tot i que aquesta vegada amb raó, posa en relleu aquest lideratge més que injust. "Escàndol" és la paraula que defineix més bé el partit.\nJa veurem si dimecres segueixen repetint-se els escàndols amb el Reial Madrid.


A reveure, MaryMú!\nEl blog de l'Aufés femení es torna a activar per un motiu de causa major, i és que la jugadora més furienta de l'equip se'n va per una bona temporada a terres mexicanes. Es tracta de la Maria de Muro o de Maó, MaryMú, Miss Furiència... i no acabaríem amb els diversos mots que arriba a tenir!\nAquest divendres 6 de febrer se celebrarà el seu comiat, que intentarem que estigui al nivell de furiència que l'homenatjada es mereix. Aquí penjarem les fotos que passin la censura perquè quedi un arxiu gràfic de la vetllada... i qui vulgui, pot escriure els missatges que li sembli.\nDes de l'equip d'Aufés, li desitgem molta sort en la seva aventura... FINS AVIAT, MARYMÚ!!\nPublicat per La Sas a 16:46 38 comentaris:\nLa foto d'aquesta temporada\nPublicat per La Sas a 21:30 1 comentari:\nSOSES 3 - ALFÉS 2\nPer variar, les xiquetes de l'Alfés van tenir moooooooltes ocasions, però només van aconseguir marcar 2 gols. En canvi, l'equip rival, amb 4 arribades a porta va fer 3 gols. Ja no ens ve de nou... però que quedo clar que després les d'Alfés van guanyar al futbolin!\nPublicat per La Sas a 14:36 Cap comentari:\nPartit Alfés - Pardinyes, aplaçat... el camp estava llustrós!\nPublicat per La Sas a 0:44 Cap comentari:\nPALAU D'ANGLESOLA 2 - ALFÉS 3\nLo palígano del Palau va impressionar\nles jugadores d'Alfés, però no prou per evitar que sortissin\nvictorioses del partit... 1,2,3, Aufés!!!!\nPublicat per La Sas a 13:04 4 comentaris:\nALFÉS 6 - LA GRANJA D'ESCARP 0\nLes de la Granja ens podrien dir a quin sant es van encomanar\nperquè no els féssim un sarpat de gols,\ntot i que no treurem mèrits a la portera, que es va guanyar el sopar!\nMai en un partit havíem tirat tantes vegades al pal, a fora... inverossímil\nPublicat per La Sas a 9:42 Cap comentari:\nJa hi tornem a ser, nenes!!!!\nAquest diumenge 19 d'octubre l'Aufés femení\ndisputarà el seu primer partit de lliga\ncontra La Granja d'Escarp.\nTindrà lloc al camp de l'Aufés, a les 16h.\nÀnimo als nostres!\nCliqueu sobre el calendari\nper veure'l ampliat\nPublicat per La Sas a 12:03 Cap comentari:\nALFÉS 3 - ALMACELLES 1\nLes xiquetes de l'Aufés han guanyat\ntots els amistosos que han fet fins ara!!!\nPublicat per La Sas a 20:56 2 comentaris:\nPrimer partit amistós\nBORGES 0 - AUFÉS 4\nContra tot pronòstic i desafiant una calor desaforada,\nles jambes de l'Aufés han sortit victorioses del camp del Borges,\non han disputat el primer partit amistós\nper començar a agafar forma...\nPublicat per La Sas a 22:56 4 comentaris:\nLa prota de l'equip\nÚltimament la Laia està més protagonista que mai...\nmireu el vídeo i ho comprovareu\nPublicat per La Sas a 14:25 3 comentaris:\nEl primer sopar de la temporada\nEn el primer soparillo de l'equip,\nvam celebrar l'aniversari de la Laia (Lae),\nque va fer-se un petit embolic amb les espelmes...\nPublicat per La Sas a 14:56 1 comentari:\nDesprés d'un estiu amb poca activitat futbolera,\nles tres viudes negres del vestidor\ndemanen pietat en el primer entreno...\nAixò sí, prometen estar en plena forma\nde cara a l'inici de la temporada de SOPARS!\nPublicat per La Sas a 13:32 4 comentaris:\nÚltim partit de la lliga!!!!\n18ª jornada - 09/03/08\nARTESA 0 - ALFÉS 3\nPublicat per La Sas a 14:22 3 comentaris:\nLes simpson 14 i 6\nAquí teniu la primera entrega.\nEndevineu qui són...\npròximament, més personatges!\nPublicat per La Sas a 15:13 8 comentaris:\n16ª jornada - 09/03/08\nTORREFARRERA 4 - ALFÉS 1\n17ª jornada - 09/03/08\nPALAU 2 - ALFÉS 0\nPublicat per La Sas a 15:11 2 comentaris:\nBueno, vaige, anfin...\n14ª jornada - 02/03/08\nALFÉS 0 - AEM 5\nTot i la derrota, podem estar ben orgulloses\nde guardar la compostura\ni de demostrar que som UN EQUIP.\nPublicat per La Sas a 10:34 5 comentaris:\nMolt bé, xiquetes!\n13ª jornada - 24/02/08\nALFÉS 4 - SOSES 1\nEn Quimi ens torna a animar,\ni aquest cop la massa enfervorida\nde bípedes seguidors de l'Astre\ns'ha unit al clam.\nAls seus peus i als de l'Alma Màter!\nPublicat per La Sas a 12:59 1 comentari:\n12ª jornada - 10/02/08\nALFÉS 2 - BORGES 3\nPer animar les jugadores després de la derrota,\nl’astre intercomarcal Quimi Portet\nentona amb entusiasme i joia el crit de l’Aufés\nPublicat per La Sas a 12:33 4 comentaris:\nLa plantilla en ple de l'Aufés femení\nvol felicitar la reina dels granissats,\naltrament anomenada Maria de Muro o de Maó.\nPublicat per La Sas a 11:48 5 comentaris:\nDe bon de matí, victòria!!!\n11ª jornada - 03/02/08\nPARDINYES 2 - ALFÉS 5\nAquí teniu una de les jugadores de l'Aufés\nen plena concentració abans del partit de diumenge.\nNo hem pogut retocar els ulls rojos...\nPublicat per La Sas a 8:33 4 comentaris:\nvol felicitar la capatassa de la Fila 0\npels seus 19 anys (i una mica més).\nMoltes felicitats, Mari!\nPublicat per La Sas a 23:58 7 comentaris:\nImatges del partit contra l'Almacelles\nAquí podeu veure un dels 6 gols\nque l'Aufés femení va fer a l'Almacelles,\namb la corresponent cridòria de l'afició local.\nI aquí, una magnífica jugada de la Rosa,\nque acaba amb falta sobre la jugadora.\nTenim la prova: era penal!\nPublicat per La Sas a 16:48 5 comentaris:\nCanvi de partit a la 10ª jornada\nSembla ser que la data definitiva del partit és la següent:\nDiumenge 27 de gener, a les 12:15h.\nALFÉS 6 - EFAC ALMACELLES 3\ndinaret de l'equip\ni partit dels nois\nImatge del partit,\nen què la mama Míriam toca la pilota\nPublicat per La Sas a 18:23 5 comentaris:\nBona gent... o no\nPartit ajornat de la 8ª jornada - 19/01/08\nALFÉS 1 - PALAU /LINYOLA 4\nMala sort, una miqueta de ressaca...\nres, que no hi va haver\nels factors favorables per guanyar...\nperò les d'Alfés són més guapes, tot i tenir son!\nI aquest vídeo va dedicat a la Laia/Lae,\na qui Jaume Arnella li va caure molt bé!\nLa la la, lala lalaaaaaaaa...\nPublicat per La Sas a 1:23 6 comentaris:\nPartit 9ª jornada - 13/01/08\nALFÉS 3 - ARTESA 2\nLes nenes van demostrar el seu coratge i,\ntot i el parèntesi nadalenc,\nhan tornat amb força, vencent un rival històric,\nl'Artesa de Lleida. Felicitats, nenes!\nPublicat per La Sas a 15:37 4 comentaris:\nLes cantadores oficials de nadales de l'Aufés femení\nhan preparat una coreografia per amenitzar-les...\nCliqueu aquí per veure-la.... és total!\nPublicat per La Sas a 0:07 1 comentari:\nQuè passa, jamba?\nPartit 7ª jornada - 02/12/07\nALFÉS 1 - TORREFARRERA 0\nEl partit de la 7ª jornada de lliga ha suposat una injecció de moral per a l'Alfés femení. Tot i continuar amb baixes destacades, les jugadores d'Alfés van demostrar que, amb intel·ligència i ganes, es pot véncer tot un Torrefarrera, clar aspirant a l'ascens a Primera. El partit va estar força igualat fins a la segona meitat, en què Laia va avançar l'Alfés en el marcador. Això va fer perdre els papers al Torrefarrera, que va veure expulsades dos de les seves jugadores, una per una falta mereixedora de vermella directa i, l'altra, per insultar l'àrbitre. Les d'Alfés van mantenir la calma i també el resultat, aprofitant la superioritat numèrica. Sumen 3 punts que bona falta li fan.\nPublicat per La Sas a 17:03 2 comentaris:\nQuin fred al Recasens!\nPartit 6ª jornada - 25/11/07\nAEM 4 - ALFÉS 1\nEn la sisena jornada de lliga, les jugadores d'Alfés van veure's les cares amb el líder de la categoria, l'AEM. El partit es presentava difícil per l'Alfés: baixes destacades en defensa i porteria, camp contrari i, a més, l'AEM venia de guanyar tots els partits jugats per golejada. Tot i el sorprenent domini inicial per part de l'Alfés, a mesura que anava avançant el partit, les locals van anar recuperant el domini i van acabar vencent per 4 gols a 1.\nPublicat per La Sas a 20:25 4 comentaris:\nEmpat a Soses\nPartit 5ª jornada - 17/11/07\nSOSES 2 - ALFÉS 2\nLa cinquena jornada de la 2ª femenina va enfrontar l'Alfés i el Soses, debutant en la categoria, al camp d'aquest últim. Un partit amb molta emoció que va finalitzar amb empat a dos gols. Resultat injust si tenim en compte la infinitat d'ocasions de les quals va disposar l'Alfés, en front a les poques arribades a porteria de les locals. La sort no va acompayar un Alfés que, tot i tenir baixes importants, va lluitar fins l'últim minut de joc.\nPublicat per La Sas a 20:36 Cap comentari:\nAmistós a Fraga\nPartit amistós 10/11/07\nFRAGA 0 - ALFÉS 7\nPublicat per La Sas a 14:09 2 comentaris:\nPartits i entrenaments del pont de Tots Sants\nDimarts, 30 d'octubre Entrenament\nDijous, 1 de novembre PARTIT [16:00]\nALMACELLES 4 - ALFÉS 1\nDivendres, 2 de novembre Entrenament\nDiumenge, 4 de novembre PARTIT [15:45]\nBORGES 2- ALFÉS 1\n[Al camp municipal d'Arbeca,\nconstruït el 1984 gràcies a\nla tenacitat i treball\nPublicat per La Sas a 13:21 2 comentaris:\nEl primer partit oficial!\nTerritorial femení Grup 7 - Jornada 2\nALFÉS 4 - PARDINYES B 0\nGols: Laia (3) i Raquel\nUn partit amb decisió, velocitat, lluita,\ncomunicació, canya, vibrador...\ni tantes altres coses!\nPublicat per La Sas a 10:03 4 comentaris:\nAquí teniu una foto d'un moment abans\ndel partit "amistós" amb el Torrefarrera.\nAquestes tres viudes negres van resar i resar...\ni les pregàries van ser escoltades (per la 1ª part!)\nPer cert, l'elegància de l'Aufés\nes fa pal·lesa en aquesta imatge...\nFoto: Maria de Maó/Muro\nPublicat per La Sas a 14:29 3 comentaris:\nAmistós a Aufés\nC.E. ALFÉS 1 - TORREFARRERA 4\nLes noies de l'Aufés disputaran\nun amistós contra el Torrefarrera\naquest dissabte 6 d'octubre a la tarda (a casa).\nL'hora exacta està per confirmar.\nPublicat per La Sas a 8:29 18 comentaris:\nEl primer amistós (2007/2008)\nPARDINYES B 5 - AUFÉS 3\nPublicat per La Sas a 14:58 4 comentaris:\nAixò no es pot aguantar,\nhem trobat la prova del delicte!!!\nEfectivament, al vestidor de l'Aufés masculí\nalgú porta els CALÇOTETS DEL PIOLÍN.\nAquest any, l'enigma continua...\nPublicat per La Sas a 16:52 5 comentaris:\nL'estiu s'acaba, la lliga s'atansa...\ni ens hem de posar en forma, xiquetes!\nEl proper divendres 31 d'agost,\nes reinicien oficialment els entrenaments\nde l'Aufés Femení.\nSempre que la mama no digui el contrari, clar...\nPublicat per La Sas a 17:06 12 comentaris:\nSopar del soci, final temporada 06/07\nPublicat per La Sas a 23:39 1 comentari:\nCalçotada al mas dels caçadors d'Aufés\nPublicat per La Sas a 23:17 Cap comentari:\nPartits de l'Aufés femení\nPublicat per La Sas a 23:11 Cap comentari:\nEquip 2a territorial femenina - 2006/2007\nNúria Álvarez, Elisabet De Arcos, Agnès Domínguez, Carla Estopà, Laura Fuentes, Alba Jové, Maria Mateu, Maria Pol, Marisol Porqueres, Mª Eugenia Requena, Laura Ribes, Miriam Ros, Rosa Rubio, Ariadna Rué, Laia Sabaté, Núria Sas, Estíbaliz Ribes.\nPublicat per La Sas a 10:00 Cap comentari:\nSopar temporada 2005/2006 - 1ª catalana\nPublicat per La Sas a 9:54 Cap comentari:\nEquip 1ª catalana femenina - 2005/2006\nPublicat per La Sas a 10:08 Cap comentari:\ndilluns, 6 d’agost de 2007\nEquip 2a territorial femenina - 2004/2005\nPublicat per La Sas a 10:14 Cap comentari:\nEquip 2a territorial femenina - 2003/2004\nFoto: Alfés web no oficial\nPublicat per La Sas a 10:19 1 comentari:\nUna de les jugadores preparant-se per un partit\nAlfés no oficial\nRumore Rumore Segrià Sud


Jordi Cases, àngel o dimoni? RacoBlaugrana.com\nHome Entorn Barça Jordi Cases, àngel o dimoni?\nJordi Cases en una imatge d’arxiu.\nJordi Cases ha estat un dels protagonistes de la setmana amb la seva decisió d’ampliar la querella pel fitxatge de Neymar a Josep Maria Bartomeu i Javier Faus. La seva iniciativa va sorprendre a molts pel moment en que es produeix i pel fet que vist com estava anant el procediment aquesta imputació la podia haver realitzat el fiscal del cas i no ell, i va provocar un encès debat a les xarxes socials i als comentaris d’alguns articles al voltant de la figura del soci blaugrana.\nEl nom de Jordi Cases no és nou a l’entorn blaugrana, doncs la seva aparició es remunta a l’any 2011 quan munta la iniciativa Consulta Qatar per demanar a la junta que la decisió al voltant de la publicitat de Qatar a la samarreta es fes mitjançant un referèndum a tots els socis i no només amb l’aprovació de l’assemblea de compromissaris, com al final es va acabar fent. Des de llavors la seva presència a les assembles del club ha estat constant, era freqüent veure’l fora entregant preguntes als compromissaris, com nosaltres ens hem ressò al seu dia.\nTots aquests actes en favor de la transparència del club, un terme que agradava molt fer servir a la junta actual quan va entrar al club, l’han convertit a ulls d’alguns barcelonistes en un àngel salvador, una imatge que tampoc es correspon amb la realitat. Perquè Cases també ha comés errors, be siguin fruït de la inexperiéncia o de la inconsciència, com quan el seu advocat va deixar caure que podien retirar la demanda, un fet que va alimentar els rumors d’una recerca econòmica en tot el cas.\nO com quan la plataforma creada per ell, Go Barça, va presentar una moció de censura fallida, en la que es volien posar l’aparador periodístic certes pràctiques de la junta però que en una mala estratègia comunicativa va acabar servint reforçant la junta, i el seu president, i donant una publicitat efímera al grup.\nPerò si per alguns és un àngel, per d’altes es tracta del propi dimoni, poc menys que un “Pere Botero” a les ordres d’algun candidat a l’ombra, el nom del qual la premsa rosellista encara no ha pogut descobrir en cas que aquest realment existeixi. Tots aquests obliden que el que ha fet Cases es buscar unes respostes del club que aquests no li ha volgut donar per l’única via que aquest li ha deixat, al igual que varen fer d’altres que aquesta mateixa premsa es va encarregar de defensar com per exemple Vicenç Pla.\nSense la seva intervenció per exemple avui no en sabríem res d’alguns pagaments del club per poder vestir de Neymar de blaugrana el passat estiu, amb un preu que s’allunya dels 56 milions anunciats pel club al seu dia, quan el deure de la junta hauria de ser servir i explicar a tota la massa social com i en que s’inverteixen els diners del club.\nPer tant, a l’hora de valorar la figura de Jordi Cases, amb qui Racó Blaugrana s’ha intentat posar en contacte sense èxit perquè ens donés la seva opinió, cal fugir de tots els extrems, doncs per sobre de tot es tracta d’un soci blaugrana amb inquietuds, com tants d’altres, que ha exercit la seva condició com a tal, amb els seus encerts i els seus errors.\nLectures 5030 vegades per 753 lectors\nPrevious articleL'amistós d'avui a Niça,protagonista a les portades (02/08)\nNext articleUn suplent de Wenger,pla B del Barça\nEl presentador de Futboleros diu “fatxa” a un oient per dir...\nDurant el transcurs del programa d'ahir al vespre "Futboleros" el presentador del programa Patxi Alonso va aturar el programa tres vegades per cridar l'atenció...


Mor una dona a Badia del Vallès després de presenciar, sense poder fer re\nMor una dona a Badia del Vallès després de presenciar, sense poder fer res, com el seu fill perd la vida i es descompon\nLa insuportable olor va arribar a l'entrada del bloc i va permetre que una veïna s'adonés d'on prevenia\nper Redacció dijous, 16 de novembre 2017 - 10:38h | Actualitzat a 16/11/2017 11:06h\nEl carrer Santander de Badia del Vallès, on vivia Aurelia i Agustín | CatalunyaDiari.com\nUna dona que patia alzheimer i era dependent, va haver de presenciar com al seu fill li donava un infart enmig del menjador de casa seva que li va causar la mort. La incapacitat de la mare d'avisar a algú, va fer que hagués de veure com es descomponia el cos del seu fill al llarg de diversos dies, mentre que ella no s'alimentava i, en conseqüència, va morir dies després per inanició, segons informa 'El Español'.\nLa mare es deia Aurelia i depenia del seu fill Agustín a raó de la seva impossibilitat per parlar i moure's; d'altra banda, ell patia una invalidesa a raó d'una operació de la columna vertebral. Així doncs, a l'edat de 97 i 67 anys, respectivament, vivien junts i en condicions precàries en un pis al carrer Santander de Badia del Vallès, a Barcelona.\nEls veïns de l'edifici van començar a queixar-se per la insuportable olor de l'entrada del bloc. Hauria estat una veïna qui es va adonar que l'olor provenia de la casa d'Aurelia i Agustín i, el passat dilluns 13 de novembre, els Mossos d'Esquadra van atansar-se a la zona.\nEn arribar, la policia es va trobar a l'home estirat a terra i a la dona asseguda en una butaca. Tots dos cossos estaven ja en avançat estat de descomposició, però encara no es té constància de les dates exactes de les defuncions.\nUna vida aïllada de la societat\nMare i fill no sortien gaire de casa i, per tant, no mantenien relació amb els veïns i veïnes; fet que va dificultar més que s'assabentessin del que havia succeït. A més, Agustín mai va voler acceptar ajudes, així com disposar d'una assistenta que cuidés a Aurelia o internar-la a un centre de la localitat.\nEl jugador del Barça que no podrà jugar durant un mes


Èxit del projecte Benvinguda de llengua catalana a persones nouvingudes de L’Escola Municipal de Mallorquí | card.cat\nÈxit del projecte Benvinguda de llengua catalana a persones nouvingudes de L’Escola Municipal de Mallorquí\nEl programa és fruit de la col·laboració de l’Escola Municipal de Mallorquí i el departament de Serveis Socials de l’Ajuntament de Manacor.\nAmb una durada de 32 hores, han passat pel programa Benvinguda dos grups de 12 persones a Manacor els dimarts i dijous de 9.30 h. a 11.30 h. o d’11.30 h. a 13.30 h.; i un a Porto Cristo, els dilluns i dimecres de 10 h. a 12 h. Després de Nadal s’iniciaran nous grups, pel que el projecte tindrà continuïtat. Així entre el 12 de gener i el 4 de març s’obrirà un nou grup de 14 persones a l’Escola de Mallorquí i també a Porto Cristo. El grup de Porto Cristo, on les 9 assistents són majoritàriament dones amb domini de castellà,\ncontinua les classes fins el proper 13 de gener.\nPel que fa als continguts, es tracta d’un curs que pretén introduir les persones nouvingudes en les activitats i accions comunicatives bàsiques de la vida quotidiana. Així mateix, pretén també posar al seu abast recursos públics com ara la biblioteca, l’Escola\nd’Adults, les associacions de famílies de les escoles, l’espai familiar; també el funcionament de la recollida selectiva d’escombraries i el punt verd, el funcionament del centre de salut i de l’hospital, etcètera. El curs també presenta la vida a Manacor: la plaça de les verdures, els principals comerços o la gastronomia, les festes populars i l’oferta cultural del municipi, com ara la música, el teatre o el cinema (tot i que enguany és un any estrany i complicat en aquest sentit). Pel que fa a les sortides previstes, s’ha pogut realitzar la visita a la Institució Alcover, en grups de 4, en compliment de les mesures sanitàries. Val a dir també que el confinament perimetral de Manacor primer, i l’entrada a la fase 4 després, ha fet molt difícil la realització de sortides dels grups per a visitar institucions i llocs cabdals de Manacor.\n«Les classes a escoles i instituts segueixen perquè, si es compleixen les mesures de seguretat, són espais segurs. I, en aquest sentit, les classes del programa Benvinguda no són menys. No admetrem que es faci demagògia amb les persones nouvingudes.\nNecessiten aprendre català i l’Escola Municipal de Mallorquí és un espai segur», ha assegurat el delegat de Política Lingüística, Sebastià Llodrà. «El català és una llengua viva i útil, i amb aquest programa facilitam la integració de les persones nouvingudes, també en un moment especialment difícil com l’actual», ha afegit.\nPer la seva banda, la delegada de Serveis Socials, Carme Gomila, s’ha mostrat molt satisfeta de l’acollida i desenvolupament del curs, fruit de la feina en equip del departament d’Igualtat i de l’Escola de Mallorquí. El departament de Serveis Socials ha\ncapgirat la inèrcia de no fer cap tipus d’intervenció amb la població nouvinguda en procés de regularització. «L’Ajuntament, com a administració pública té la funció d’informar, orientar i assessorar tota la ciutadania. Per tant, aquest sector de població també necessita el suport de l’administració», afirma Gomila.\nL’Estat d’alarma, origen del curs.Durant l’estat d’alarma van arribar a Serveis Socials nombroses moltes demandes d’ajuda per part del col·lectiu de població nouvinguda i s’inicià un projecte pilot de grups d’acollida. Es van activar dos grups: un per dones\nvingudes de països llatinoamericans arribades dins el 2020 i un altre per homes marroquins que no entenen la llengua pròpia. Els objectius principal d’aquests grups eren: informar sobre la situació sanitària i fer prevenció; informar sobre els recursos públics als quals tenen accés i als que no, explicar-los perquè; tenir contacte amb ells per prevenir situacions de risc social; detectar possibles situacions d’infrahabitatge, amuntegament, tracta, prostitució, explotació laboral, etc; millorar la seva participació dins la societat d’acollida mitjançant l’aprenentatge de la llengua catalana; i ajudar-los a tramitar la targeta sanitària.\nAquest article s'ha catalogat com a Educació, Sa Costa i s'ha etiquetat amb Èxit del programa Benvinguda de llengua catalanà per Magdalena Ordinas. Afegeix a les adreces d'interès l'enllaç.


“La restauració és bona quan convergeix amb l’arqueologia”\nEntrevista 16 diciembre 2016\nStefano Pulga a la biblioteca de l'Institut.\nIniciat en l’ofici el 1977, el restaurador Stefano Pulga funda el 1984 la seva empresa de conservació i restauració a la ciutat nord-italiana d’Aosta. A part del seu país, ha treballat en projectes arqueològics a França, Suïssa, Jordània i el Sudan, entre molts altres. Col·labora en el projecte europeu APPEAR. És coautor del llibre Conservation Practices on Archaeological Excavations: Principles and Methods. El 2 de desembre la seva conferència va inaugurar a l’ICAC el II Seminari Internacional sobre conservació i restauració en arqueologia.\nVostè parla de les peces arqueològiques com si fossin quasi éssers vius.\nÉs com les veig jo: com a organismes que tenen una anatomia, una fisiologia, i una patologia. Per això és fonamental conèixer els diversos materials, com són, com funcionen i com emmalalteixen.\nCom “viuen”, en definitiva!\nSí, com evolucionen i com envelleixen, i no ho dic des d’una visió mística sinó funcional, sinó basat en l’experiència. Abans de la restauració la peça està en un medi que canvia radicalment quan l’en traiem, i per això fa falta una certa “hospitalització”. S’ha de ben programar l’excavació, abans, durant i després, justament per limitar al màxim els danys i la pèrdua d’informació de les troballes.\nEs tracta de conèixer bé els objectes, els materials, el context en què s’han trobat… fins i tot el clima! No és el mateix l’oxidació que pugui tenir un os al desert de Núbia (Sudan) que en una zona de maresmes d’Irlanda.\nFa 40 anys que estic en aquest ofici però m’estic formant cada dia. Crec en la tecnologia, és útil al laboratori, o en la mateixa excavació, però se n’ha de fer un ús intel·ligent i mai podrà substituir el raonament, la reflexió i el sentit comú.\nSí, jo defenso que en un moment donat també ens hem de saber servir d’objectes quotidians, com una capseta d’aspirines, que no fa corrosió.\nStefano Pulga durant la seva conferència a la Sala d’actes de l’ICAC.\nHa denominat l’extracció d’una peça “emergència a la llum”, com si fos un naixement.\nÉs un moment de cura especial, però naturalment no és un naixement! Més aviat ens hem d’imaginar una àvia que està a casa, tranquil·la, calentona: què passa si l’agafo d’una revolada i la trec al balcó?\nAvui a més tenim materials molt resistents, incompatibles amb els materials del passat, perquè el material de restauració ha de durar menys que el material restaurat. Això es veu quan s’aplica ciment a una paret de pedra: amb el temps la pedra es fa malbé molt i el ciment queda igual.\nQuins altres exemples de mala restauració ens podria donar?\nA Llimotges (França), a l’excavació d’un important jaciment paleocristià, Saint-Martial, per fer-hi un pàrquing. La climatització va anar a càrrec d’enginyers, que hi van fer un sistema de màxima sequedat, com si fos un magatzem de fàrmacs, durant 6 hores al dia. El contrast entre aquestes hores d’atmosfera deshidratada i les 18 restants extremadament humides, destrueix materials! Un altre cas: uns mosaics romans a Suïssa (cantó de Friburg), molt bonics, a l’aire lliure i coberts amb una estructura. Però els fonaments d’aquesta estructura són més alts que el nivell arqueològic, i la capa freàtica deteriora el mosaic. La restauració ha sigut un desastre econòmic i han hagut de tancar el jaciment.\nD’exemples de bona praxis també n’hi deu haver.\nLa restauració és bona quan convergeix amb l’arqueologia. Passa per exemple a la Catedral de Ginebra, sota la direcció de Charles Bonnet, on és visible i visitable la superposició d’estrats del segle VI al XII, des de les esglésies paleocristianes fins al romànic. Un altre bon exemple és el baptisteri d’Aosta, amb tots els nivells romans i paleocristians a la vista. Abans de la restauració es va fer un estudi de tot el sistema d’aigües!\nPer vostè el restaurador té una “responsabilitat moral”.\nSí, ha de ser conscient que de tot el que troba en una excavació n’és temporalment responsable, i ho ha de poder transmetre a les generacions futures en la millor condició possible. No té dret a decidir sobre la seva vida… o mort!\n“En qualsevol excavació hi ha d’haver un restaurador”\n« L’ICAC convoca una plaça d’investigador postdoctoral\nAjut per un projecte de recerca en el marc del SUMA »


nit de Sant Joan, etc – Altacapa\nPublicat\tel\t 22 juny 2012 per\tAltacapa / 0 Comentaris\n1.- Doncs això… aprofiteu que arriba l’estiu i podeu inaugurar la temporada amb la revetlla de la nit de Sant Joan.\n2.- “Hola Marius,\nVoldria convidar-te a la exposició que inauguraré aquesta tarda a Barcelona, i que es podrà visitar fins al 26 de juliol. En el Bosc. Sediments i rastres, una exposició al voltant de la memòria del territori.\nSerà a les 19,30h al Centre Cívic Barceloneta (c/ Comte d’Urgell,145).\nUna abraçada, Núria Rion”\n3.- “Benvolgut Màrius,\nL’espai d’art les quintanes i el CeRCCa ens complau convidar-vos a la inauguració de l’exposició dels artistes de la primera residència del CeRCCa 2012. La inauguració tindrà lloc el dia 22 de juny a les 8 del vespre a l’espai d’art les quintanes. Us enviem adjunt la documentació de l’exposició. Col·labora Sadurni Ràfols i caves Jané Ventura. Horari:Hores d’obertura: diumenge 24 de juny i 1 i 8 de juliol, de 12 a 2 del matí,de 6 a 8 de la tarda.Dissabte 30 de juny i 7 de juliol de 12 a 2 del matí, de 6 a 8 de la tarda. Per concertar visita que no sigui aquest horari es pot trucar al timbre de la casa o al tef: 977677108 i 670212625.\nCordialment, Pau Cata Marles”


Jornada d'acolliment grau de Bioquímica\nAula 18 de l'edifici Guillem Colom (Veure plànol aules)\n9.30 h - 10.30 h Benvinguda. Coses importants que has de saber.\n10.30 h - 12.00 h S'organitzaran grups per visitar un laboratori de pràctiques i es tendrà temps lliure.\n12 h - 12.50 h El servei de biblioteca. Recursos i recerca de documents.\n13 h - 14 h Examen "sorpresa" obligatori.


Compromís per Gandia reclama solucions sobre els romanents municipals - Diari Serpis\nCompromís per Gandia reclama solucions sobre els romanents municipals\n– Compromís per Gandia també reclama un nou decret sobre romanents dels Ajuntaments amb criteri poblacional i la derogació de la Llei Montoro\nCompromís per Gandia s’ha felicitat de la no aprovació en el Congrés del decret del Govern central sobre romanents dels ajuntaments, gràcies, entre d’altres, al vot en contra del seu representant, el diputat Joan Baldoví.\nNo obstant això, s’ha sumat a les peticions de regidors i alcaldes de la coalició, com el primer edil de València, Joan Ribó, que exigeixen l’aprovació d’un nou decret que contemple que el cent per cent dels 5.000 milions d’euros del fons econòmic es repartisca amb un criteri poblacional, tal com s’ha fet amb les autonomies.\nEn aquest sentit, ha demanat a la Ministra d’Hisenda, María Jesús Montero, que treballe amb urgència en l’aprovació d’un nou decret, des del consens, almenys amb els socis d’investidura, i en la derogació de la “Llei Montoro”.\n“Els ajuntaments estem gastant moltíssims recursos propis en pal·liar al màxim les conseqüències terribles sobre el benestar de les persones i per ajudar als sectors econòmics perjudicats per la pandèmia de Covid-19. L’Estat està obligat a respondre i a compensar-nos l’esforç com correspon“, ha assegurat el portaveu a l’Ajuntament de Gandia, Josep Alandete.\nCompromís per Gandia solució romanents municipals\nArticle anteriorTavernes de la Valldigna manté una estreta relació amb Salut Pública pel control de la pandèmia de coronavirus\nArticle següentL’enèsim pegat: La platja de la Goleta torna a rebre arena


Ecofactoria del Baix Llobregat | Aigües de Barcelona\nAigües de Barcelona treballa en el seu ‘full de ruta’ per assolir la neutralitat climàtica\nL’emergència climàtica ja és aquí i la Mediterrània és una de les zones més afectades. Es calcula que l’augment de temperatura hi serà un 20% superior que la mitjana de la resta del planeta. Un repte que obliga a una nova gestió, sostenible i resilient, dels recursos naturals, començant per l’aigua. Això, a Catalunya, és un desafiament enorme, perquè la capacitat dels nostres rius i l’augment progressiu de la demanda provoquen una tensió hídrica que pujarà si no es manté el consum responsable i no es duu a terme una gestió circular i sostenible d’aquest recurs.\nAigües de Barcelona, en aquest sentit, és referent internacional en gestió de l’aigua i es troba a l’avantguarda de la lluita contra l’escalfament global. Amb motiu de la celebració del Dia Internacional contra el Canvi Climàtic, el 24 d’octubre, la companyia ha anunciat que prepara un ‘full de ruta’ per assolir la neutralitat climàtica a totes les seves activitats, un pla basat en la reducció i captura de les emissions de gasos d’efecte hivernacle, tant directes com indirectes. Per aconseguir-ho, compta amb la participació dels actors de la cadena de valor i de l’ecosistema per compartir un objectiu comú, sumar esforços en la consecució i generar oportunitats.\nL’objectiu és liderar un canvi profund i sistèmic cap a una societat més sostenible, basada en l’Agenda 2030 i que garanteixi la salut i la supervivència del planeta i de les persones. Per abordar amb visió estratègica i acció urgent els reptes en la resiliència i la sostenibilitat de l’aigua, l’empresa ha creat la Direcció de Transició Ecològica i Justa i ha designat un coordinador d’Acció Climàtica. La companyia, de fet, el 2020 ja va reduir les seves emissions de CO2 en un 50,8% respecte als nivells del 2015 (en un 13,9% respecte al 2019), evitant l’emissió de 13.897 tones de C02 equivalents. A més, gairebé tot el seu consum energètic procedeix de fonts renovables. La mobilitat sostenible és un altre dels grans èxits, ja que 145 vehicles de la seva flota són avui dia 100% elèctrics.\nFlota de cotxes elèctrics d’Aigües de Barcelona\nL’escalfament global suposa un estrès hídric més gran i fa necessari donar nova vida a l’aigua. Per això, Aigües de Barcelona aposta per la regeneració i la reutilització d’un recurs tan bàsic per a les ciutats. L’any 2020 es van reutilitzar 12,4 hectòmetres cúbics d’aigua regenerada a les instal·lacions de la companyia, el que suposa només el 8,7% de la capacitat existent de regeneració. Per tant, cal intensificar al màxim les capacitats existents de regeneració i així alliberar els recursos hídrics naturals i no locals, i al seu lloc, usar aquesta “aigua resilient”, que no depèn de la climatologia i que es produeix i consumeix a l’entorn local.\nA data d’avui, la companyia ha regenerat aquest 2021 fins a 29,3 hectòmetres cúbics, un increment del 136% respecte l’any passat. Això ha permès assolir el 20,6% de la seva capacitat de regeneració. Actualment, els usos més demandats d’aigua regenerada són els ambientals, amb actuacions com el manteniment del cabal ecològic del riu Llobregat o la injecció d’aigua als pous de recàrrega per evitar la intrusió salina; i els agraris, com el rec del Parc Agrari del Baix Llobregat, del Canal de la Infanta o del Rec Vell de Sant Vicenç dels Horts. Per tant, cal intensificar al màxim les capacitats de regeneració i ampliar amb urgència els usos de l’aigua regenerada i així alliberar els recursos hídrics naturals i no locals, i al seu lloc, usar aquesta “aigua resilient”, desvinculada de la climatologia, que es produeix i consumeix a l’entorn local .\nLa companyia està transformant les depuradores en ecofactories, fàbriques de recursos que siguin autosuficients en energia i que valoritzin tots els residus, seguint el model d’economia circular. El 2020, la companyia va valoritzar el 96,23% dels residus gestionats a les seves depuradores i el 44,45% dels residus gestionats a les estacions de tractament d’aigua potable.\nLa sensibilització i capacitació davant la nova situació és bàsica. Com a exemple, més de 140 treballadors d’Aigües de Barcelona han participat recentment en tallers virtuals sobre com actuar davant el canvi climàtic. La plantilla de la companyia també està fortament implicada en la preservació de la biodiversitat, i contribueix a vigilar i cuidar la flora i fauna existent a les instal·lacions que es troben en plena natura. L’aigua és un motor de transformació verda i és a la primera línia de la lluita contra el canvi climàtic. Aprofitem tot el seu potencial tan aviat com puguem per desplegar accions que garanteixin la resiliència i la sostenibilitat del territori i que generin nous ecosistemes de valor compartit davant l’emergència climàtica.


Puigdemont diu que treballa per poder tornar i insta Espanya a "respectar i reconèixer" la seva immunitat - TOTLLEIDA\nL'eurodiputat reclama a Sánchez que sigui "coherent" i demani als socialistes que rebutgin el suplicatori\nACN Estrasburg .- L’eurodiputat de JxCat Carles Puigdemont ha assegurat aquest dilluns que lluita per poder tornar a trepitjar Catalunya i ha instat l’Estat espanyol a «respectar i reconèixer» la seva immunitat. «No és comprensible que tinguem immunitat a tota Europa excepte en un estat. Ara la immunitat comença als Pirineus», ha lamentat. Puigdemont ha afegit que el seu equip legal ja està treballant en els arguments jurídics per garantir la seva protecció contra la detenció, també a Espanya, tot i que ha refusat donar «detalls» dels seus plans. L’eurodiputat i expresident ha dit que ara cal veure si els que deien que no podria ser membre del Parlament Europeu també s’equivoquen quan diuen que Espanya pot «decidir unilateralment treure la immunitat» a un eurodiputat.\n«Jo no he descartat trepitjar sòl espanyol, he dit que és el que hauria de passar si la immunitat regeix per a tots els eurodiputats, en tots els territoris, sense excepció. Que jo sàpiga no hi ha una excepció espanyola a la immunitat», ha destacat. «Espanya és membre de la Unió Europea», ha recordat.\nPuigdemont també ha demanat al president espanyol, Pedro Sánchez, que sigui «coherent» amb el seu compromís d’investidura de «desjudicialitzar la política», i digui al PSOE que voti en contra del suplicatori del Suprem.\n«Seria bastant incomprensible», ha afirmat Puigdemont, que després de prometre desjudicialitzar el conflicte, Sánchez donés suport a «una conseqüència tan clara i evident de la judicialització com el suplicatori».\n«No crec que calgui entrar en altres tipus de mercadeig perquè no ho entendria ningú. Només demanem coherència entre el que es diu i el que es fa», ha reiterat.\ntotlleida 8062 posts 0 comments\nVisita de l’alcalde de Lleida, Miquel Pueyo, a les instal·lacions de l’empresa Grup ICG\nAlcaldes de 29 municipis demanen al govern obrir el diàleg per rebre ajuts urgents…\n«Deixeu de fer d’inquisidors d’un home honrat i busqueu els culpables a…


Festivitat Mare Remei i Concert de Santa Cecília | Escola Assís\nCom cada any, durant el mes de novembre commemorem dos grans referents de la nostra tasca educativa. Per una banda, la M. Remei Palos Casanova, primera germana de la Congregació de les GG. Caputxines de la Mare del Diví Pastor; i, per l’altra, santa Cecília, patrona de la música.\nAmb la Gna. Remei volem posar en valor l’exemple d’una dona valenta i coratjosa, humil i discreta, capaç de transformar les situacions adverses del seu moment en oportunitats de creixement, tant a nivell humà com a cristià, convertint-se d’aquesta manera en la primera educadora de les Escoles MDP.\nPer la seva part, Cecília, una jove cristiana dels primer segles, és condemnada a mort per la seva fe en Jesucrist. Segons la tradició cristiana, santa Cecília mort màrtir l’any 230. Les Actes del seu martiri diuen que els guàrdies romans van preparar una gran foguera dins d’una habitació amb la intenció d’asfixiar-la, però la santa va passar dos dies cantant alegrement enmig d’una fumera insuportable. La festa de santa Cecília se celebra el 22 de novembre, dia en què se l’honora amb la música.\nAixí és com la música s’ha fet protagonista entre nosaltres gràcies a un grup d’alumnes de secundària que, amb els seus instruments, ens han convidat a compartir melodies plenes d’alegria, ritme i missatges valents i encoratjadors com els que el testimoni de la Mare Remei i Santa Cecília ens van deixar.


Les dones manen? No, això no és feminisme Les dones manen? No, això no és feminisme\nÉs dilluns a primera hora del matí. Penúltima setmana d’octubre. T’aixeques per anar a treballar després d’un cap de setmana inoblidable, relaxant, d’aquells semblants a quan tenies 20 anys. La teva jornada laboral comença a les nou del matí. Mires el rellotge, són dos quarts de vuit; “temps suficient”, penses. Només has d’esmorzar i vestir-te com sempre, texans i camisa blanca. Per a què més?\nNo fa fred. Dubtes si agafar el cotxe o anar caminant. La segona opció acaba semblant-te més atractiva. Igual d’atractiva que la persona que creua el pas de vianants a la velocitat de la llum. Li xiules, et mira i alleugereix el pas. Una llàstima. Continues la teva trajectòria, parant atenció a la quantitat de cossos exuberants que publiciten marques de roba interior: DKNY, Calvin Klein, Sfera… Meravelles pels teus ulls.\nPer fi, arribes a la feina. Manes que et portin el cafè mentre comentes amb la resta de l’equip les noves tasques. Et negues a què la teva multinacional perdi un dels acords financers més importants des de la seva existència. A tu, a més, no et fa perdre ningú. Mai. Passes el dia a l’oficina, donant ordres, i, arribat el vespre, comentes d’anar al bar. Necessites descarregar energia i algú et va dir que allà hi havia un prostíbul…\nImportant. Truques a casa. La teva parella serà qui s’encarregui de fer el dinar i cuidar dels nens. Perfecte.\nNo he parlat de qui és la persona protagonista d’aquesta història. Tampoc he fet referència al seu sexe biològic. Malgrat tot, estic segura que tu, com a lector o lectora, ja havies decidit que es tractava d’un home. En cas contrari, el primer paràgraf hauria estat una odissea respecte a outfit, maquillatge i sostenidors incòmodes. En el segon, s’haurien intercanviat els rols de gènere i, en el tercer, la conciliació laboral – familiar hagués impedit que la persona protagonista pugues anar-se’n al bar.\nNo sóc un home fàcil d’Eléonore Pourriat\nNo sóc un home fàcil d’Eléonore Pourriat és una pel·lícula de ficció on el món funciona de forma inversa. Les dones són la columna central del sistema i els homes, ciutadans de segona categoria, depenen d’elles en tots els aspectes. Una distòpia on les grans multinacionals són controlades pel sexe femení i l’oratòria, el lideratge o la capacitat de decisió són virtuts femenines. Les tasques domèstiques, per naturalesa, passen a ser encàrrec de l’home, qui disposa de la paciència, el tacte i l’estima per mantenir la família.\nEs tracta d’una pel·lícula que vol concienciar de les discriminacions diàries amb les quals les dones hem de lidiar. Ara bé, transmet un missatge que, més enllà de ser o no ciència-ficció, es carrega l’origen del feminisme: la igualtat. Les bones intencions poden anar-se’n d’orris si potencies un missatge que, dissimuladament , s’ha anat instaurant en una societat dominada pel neoliberalisme: les donen manen.\nFa temps que em preocupa com s’està descarrilant l’objectiu suprem del feminisme, el seu origen marxista: analitzar les desigualtats socials, trobar les eines adequades per a enderrocar-les i assolir la igualtat. El capital eròtic ha anat infectant cadascun dels discursos, convertint la cosificació dels nostres cossos en llibertat i la mercantilització dels nostres pensaments en ajuda col·lectiva. Les xarxes socials han estat el vehicle efectiu per a permetre que el moviment feminista es trenqui des de dins.\nFa unes setmanes, Bad Bunny va convertir-se en el gran protagonista de la indústria musical pel seu nou videoclip: “Yo perreo sola”. En aquest, el cantat de reggaeton sortia disfressat de dona i cantava frases il·lustres com “las mujeres mandan” o “a los hombres los tiene de hobby”. Per a molts usuaris i usuàries, un líder feminista en tota regla, un aliat que lluita per la nostra alliberació gràcies a la música.\nEm disculpareu les ironies. Però les dones no necessitem a ningú que parli per nosaltres. Encara menys si es tracta d’un home cis, hetero, de classe alta i blanc. Un home que ha decidit que la dona no és res més que maquillatge, pits com carabasses i tacons quilomètrics. I, que a més a més, va cantar a la gal·la dels Pornhub Awards 2019, el portal pornogràfic amb més repercussió de la història.\nBad Bunny ha aprofitat la potència actual del moviment feminista per apropiar-se d’una lluita que no li correspon, denunciant unes opressions que ell mai no patirà. No és l’únic, i això encara és més perillós. Segles i segles criticant que no tenim referents femenins per acabar donant-li la paraula a l’opressor. No vull fer pas una crítica musical, però fa poc més d’un any que Miley Cirus va llançar Mother’s Daughter, una cançó reivindicativa on es diu que la llibertat de la dona no és el joc de ningú. Per no parlar del videoclip de Taylor Swift, The Man, on una dona, ara sí, denuncia els micromasclismes que, des de la seva pròpia experiència, pateix diàriament. Per què ningú en parla?\nLes dones no manen. Manen homes com tu, Bad Bunny. I el feminisme continuarà lluitant per tal que arribi el moment en que cadascú mani sobre la seva persona i ningú sobre ningú altre. Prou de donar l’altaveu a qui no té res a dir.


Alta catàleg - SARC\nSARC > Sector cultural > Alta catàleg\nPROCÉS D’ALTA 2022\nEls professionals del sector cultural de la província de València que volen presentar noves activitats per al Catàleg d’Activitats Culturals 2022 poden formalitzar la seua gestió des del 27 d’octubre de 2021, completant el formulari de sol·licitud en la web del SARC i remetent posteriorment el PDF de la sol·licitud mitjançant la Seu Electrònica de la Diputació de València. El SARC es compromet a publicar al febrer de 2022 en el Catàleg les altes rebudes amb anterioritat al 30 de novembre de 2021. Les propostes rebudes després d’esta data s’aniran incorporant progressivament.\nTermini obert des del 27 d’octubre de 2021 fins el 31 de maig de 2022.\nLes dates del període de presentació es poden modificar per raons tècniques i organitzatives.\nNormativa per formar part del Catàleg 2022\nPreguntes freqüents – Alta catàleg 2022\nCOM I ON ENVIAR LA SOL·LICITUD I EL MATERIAL AUDIOVISUAL\nEmplenar en la web del SARC el formulari amb les dades de l’activitat i la càrrega de documentació reflectida en la normativa general. Es generen dos PDF en el correu electrònic indicat pel sol·licitant, un dels quals (“document_seu-e”) cal enviar en el pas 2 mitjançant la Seu Electrònica de la Diputació de València.\nFORMULARI D’ALTA – Activitats per al Catàleg SARC 2022\nATENCIÓ: La grandària dels arxius adjunts (PDFs, fotografies, …) no ha de superar els 8 MB per arxiu perquè el formulari es puga enviar correctament. És molt important escriure correctament el correu electrònic de l’empresa, professional o associació en el formulari, per a assegurar-se que es rep esta documentació.\nUna vegada omplit amb l’activitat a presentar, el formulari envia al correu electrònic de l’empresa, professional o associació dos arxius en PDF:\n– Un PDF de la fitxa tècnica de l’activitat que s’ha presentat.\nEste PDF amb la fitxa no cal enviar-ho al SARC ja que la informació completada es rep en els nostres servidors per al seu posterior tractament.\n– Un PDF de la sol·licitud (“document_seu-e”) amb el codi intern.\nEste PDF cal enviar-lo a través de la Seu Electrònica de la Diputació de València. És necessari disposar de signatura electrónica de la ACCV o el DNI electrònic.\nEmplenar en la Seu Electrònica el procediment de sol·licitud i adjuntar el PDF rebut (“document_seu-e”). És necessari disposar de firma electrònica.\nSeu Electrònica de la Diputació de València – Cultura\nPAS 3 (opcional)\nEn cas de no haver introduït en el formulari un enllaç de l’espectacle o activitat completa en les modalitats que siga necessari, enviar enllaç digital per a la seua descàrrega pel SARC al correu electrònic catalogo.sarc@dival.es indicant el codi intern i el títol de l’espectacle / activitat.


LLAUNERIA | MURIOL\nMURIOLTEC ÉS LA SOLUCIÓ DEFINITIVA I RÀPIDA PER A QUALSEVOL PROBLEMA O AVARIA D’AIGUA I GAS\nFem instal·lacions, manteniments i reparacions. . Totes les marques i tots els sistemes.\nSi et cal corregir o actualitzar les teves instal·lacions o t’ha sorgit alguna avaria, no dubtis en trucar-nos, SOM RÀPIDS I EFICAÇOS, ESPECIALISTES EN PROBLEMES CRÒNICS I DE DIFÍCIL SOLUCIÓ.\nSolucionem problemes de falta de caudal d’aigua o de pressió, embossaments, filtracions, cisternes i tots els sanitaris, desaigües , aixetes, sifons, males olors, humitats…\nQuan utilitzes la dutxa i algú altre obre una aixeta, disminueix el caudal d’aigua?\nSi creus que encara tens algun tram de plom o galvanitzat en les teves canonades, confia en el nostre sistema de renovació exprés. Mira per la teva salut i la dels teus, segons normativa local i de la OMS, aquestes antigues canonades són perjudicials i no es poden utilitzar per a conduir aigua de consum humà.\nCuida la teva Caldera i els teus Electrodomèstics, DESCALCIFICA L’AIGUA.\nUtilitzem les tecnologies més avançades per a instal·lar serveis que utilitzen aigua i desaigües, com pot ser; lavabos, aigüeres, vàters, bidets, dutxes, rentadores, rentaplats o el conjunt de tots ells a la vegada en qualsevol lloc, sigui subterrani o a molta distància del clavegueram públic o inclús sense clavegueram públic. Aquests sistemes poden donar servei domèstic, comercial i d’hostaleria.\nPER POSAR UN EXEMPLE: Una cuina o cambra de bany en el teu subterrani encara que l’escomesa del clavegueram estigui més alta, que hi hagi molta distància o inclús que no n’hi hagi.\nFem manteniments preventius i correctius de totes les instal·lacions domèstiques, comercials, industrials i d’hostaleria.\nInstal·lem i reparem sistemes d’osmosi inversa i mantenim i canviem els seus filtres.\nEspecialistes en filtratge de l’aigua, depuradores i potabilitzadores domèstiques per UV.\nInstal·lem bombes per estabilitzar i augmentar la pressió en cada punt de consum.\nUna bona i correcta instal·lació comença sempre en les canonades, han de ser de qualitat, antiincrustants (no s’hi enganxa la calç) i per les que porten accessoris, aquests han de tenir unes acurades connexions.\nAtenció empreses i comerços; Fem instal·lacions complertes, inclús clau en mà, agrupant la totalitat de les obres o adequacions per a obrir el vostre despatx, botiga, local o nau. Amb tota la documentació necessària segons normativa, Butlletins elèctrics, clima, gas i aigua.\nUna bona revisió a temps amb les posteriors correccions fetes t’estalvia futures avaries d’ urgència costoses i gens grates.\nTambé per protegir-la segons les disposicions de les normatives i per les exigides per la majoria de les companyies d’assegurances.\nEl llauner o lampista és l’ofici que du a terme una persona que repara o construeix objectes de llauna. Tanmateix, la seva activitat esta relacionada amb la reparació i el manteniment de les instal·lacions d’aigua, gas o electricitat.\nLa paraula llauner o lampista prové de la traducció de “fontaneria” de la llengua espanyola. L’origen d’aquesta paraula remot del llatí “fontana”.\nL’ofici del llauner o del lampista neix a l’Antiga Roma. Els primer llauners o lampistes eren aquelles persones que construïen canals de pedra per tal de conduir l’aigua fins als banys dels palaus dels emperadors. Tanmateix, aquests canals també els construïen per desallotjar l’aigua cap a les clavegueres.\nLes tècniques emprades a l’ofici han anat evolucionant amb el pas del temps. La pedra de l’Antiga Roma es va substituir per tubs de ferro fos i aquest per altres materials com el coure, el PVC, entre molts d’altres.\nLES FUITES DE GAS I AIGUA\nLes fuites de gas es caracteritzen per una sortida o escapada sobtada. Normalment són causades accidentalment per avaries.\nÉs important avisar el més ràpid possible quan sentim olor a gas, o bé, quan creiem que hi ha una possible fuita de gas, ja que aquest pot reaccionar amb l’oxigen i crear una explosió.\nLes instal·lacions del gas d’un habitatge estan formades normalment per:\nLa clau de pas: permet obrir i tancar l’entrada de gas a la llar\nComptador: aparell que mesura el consum de gas\nTubs rígids i flexibles: els rígids connecten el comptador amb els aparells fixes de la vostre llar i els flexibles amb els aparells mòbils\nClaus dels aparells: són aquelles claus que permeten tancar el pas del gas en un aparell concret.\nReixes de ventilació: són imprescindibles a la vostra llar sempre que hi hagi aparells de gas. Permeten la ventilació i eviten les bosses de gas perilloses.\nConductes de sortida de fum: han de ser verticals i han de col·locar-se sobre l’aparell en qüestió. Han de tenir sortida a l’exterior.\nLes fuites d’aigua normalment són causades accidentalment per avaries.\nUna bona manera de reduir riscos i desastres és prevenir-les, és a dir, en el cas que es tingui una sospita es poden dur una sèrie d’accions per tal de comprovar si tens una fuita d’aigua:\nIdentificar la posició del comptador d’aigua.\nComprovar que el comptador funcioni correctament. Per a fer-ho s’ha de deixar una aixeta oberta de la vostra llar o local. En aquest moment el comptador ha de anotar moviment (la última xifra vermella ha de moure’s ascendentment)\nA continuació, manteniu l’aixeta en funcionament i tanqueu la clau de pas del comptador i, seguidament, assegureu-vos que el comptador no anota moviment.\nSi la clau de pas del comptador és oberta i els vostres serveis del local o llar estan tancats, observeu si el comptador ha enregistrat consum d’aigua. En el cas que el comptador enregistri consum, hi pot haver una fuita a la vostra instal·lació, ja que el comptador només anota si hi passa aigua.


Blog Oriol Nel·lo: La plaça d'Europa i la transformació de l'Hospitalet de Llobregat\nLa plaça d'Europa i la transformació de l'Hospitalet de Llobregat\nAhir es va presentar el llibre La plaça d'Europa i la transformació de la Granvia a l'Hospitalet de Llobregat, obra de l'arquitecte Ramon Roger. El volum fou presentat per l'alcaldessa de la ciutat, Núria Marín, el conseller de Territori i Sostenibilitat, Lluís Recoder, el periodista Bru Rovira i pel mateix autor, que ha estat director del Consorci per la Reforma de la Granvia d'ençà la seva fundació, l'any 2002.\nL'obra relata amb detall el procés de transformació urbanística d'aquest àmbit urbà d'abast i importància metropolitana, tot mostrant el seu pas d'espai marginal i marginat a nova centralitat urbana. Així, l'autor inicia la seva exposició amb una història de la consideració de l'entorn de ponent de la Granvia en els plans i projectes urbans de la Barcelona metropolitana. Entra tot seguit a explicar l'evolució urbana de l'Hospitalet i el paper que aquest àmbit hi tingué, fins a acabar-se configurant, ja en la segona meitat del segle XX com un àmbit caracteritzat per la presència d'habitatge de massa amb escassetat de serveis, activitats industrials en regressió i usos marginals (ferrovellers, etc.). A partir d'aquí s'entra ja en la concepció i el desenvolupament de la transformació urbana de l'àmbit, amb diversos capítols dedicats a la concepció de la plaça, l'arquitectura de l'espai públic, l'edificació no residencial, l'habitatge i els equipaments i el transport públic. El volum es clou amb tres interessants capítols sobre la gestió del procés: els instruments urbanístics, la programació de les obres, la gestió del planejament, l'economia de l'operació i els seus resultats. Aquest, en termes econòmics, són veritablement assenyalats: només en el procés d'urbanització ha comportat 283 M€ d'inversió directa, amb un valor afegit brut de 146 M€ i la creació de 2.914 llocs de treball, amb un efecte total, si es consideren els efectes induits, de 533 M€ i un VAB de 265 M€. Si hom te en compte l'edificació posterior les xifres encara es doblen.\nL'obra de Ramon Roger és doncs una aportació substanciosa sobre una de les actuacions de transformació urbanística més rellevants i decisives empreses a Catalunya en les darreres dècades. Cal destacar el fet que el llibre tracta d'inserir l'actuació en la història de l'evolució de la ciutat i la metròpoli, aporta informació sobre els projectes i les solucions adoptades, mostra la gestió del procés (liderat conjuntament per l'Ajuntament de l'Hospitalet i la Generalitat, a través de l'Institut Català del Sòl), i descriu amb detall els seus condicionants i resultats urbanístics i econòmics. Lluny, per tant, de les simplificacions formalistes (i, massa vegades, narcisistes) en les que prou sovint cau la literatura urbanística i arquitectònica, el llibre facilita la comprensió del procés, la seva discussió i la formació del necessari judici crític.\nDe la lectura del volum se'n poden extreure, al nostre entendre, diverses conclusions que resulten interessants no només a l'hora de valorar l'operació de la plaça Europa i la transformació de la Granvia sinó també en el debat sobre la pràctica de l'urbanisme en termes més generals: la necessitat de disposar de projectes urbans de gran abast per tal de concretar les estratègies establertes en els plans urbanístics i territorials, la possibilitat d'integrar correctament les infraestructures viàries i de no sacrificar la ciutat a les seves exigències, la rellevància de la barreja d'usos (habitatge, activitat econòmica, activitat comercial) en la creació de la nova ciutat, la importància crucial de l'espai públic en la configuració de la identitat i l'apropiació col·lectiva dels nous desenvolupaments, la possibilitat de incloure proporcions rellevants d'habitatge protegit en espais de la més alta jerarquia urbana (proporció que avui, en aplicació de la legislació vigent, encara seria alta), la capacitat d'aconseguir cobrir despeses d'urbanització molt rellevants -la plaça, el soterrament de la Granvia, una nova estació ferroviària- amb els recursos generats pel propi sector, l'exigència de la cooperació interadministrativa per tal de dur a terme operacions d'aquest tipus, i, finalment, la idoneïtat del lideratge públic en la transformació de la ciutat. No són, de cap manera, conclusions fútils en els temps que corren.\nEtiquetes de comentaris: Barcelona, Bru Rovira, ciutat, Generalitat de Catalunya, Institut Català del Sòl, l'Hospitalet de Llobregat, Lluís Recoder, Núria Marin, Ramon Roger\nL'urbanisme de la crisi\nTreballs acadèmics sobre el PDUSC\nLa plaça d'Europa i la transformació de l'Hospital...\nLes limitacions al creixement dels nuclis urbans